САҲНАДА — ЧЕГАРАЧИ ЁШЛАР\nСўнгги янгиликлар 27.08.2019 114\nҚарши шаҳрида ДХХ Чегара қўшинлари қўмондонлигининг вилоятимизда жойлашган ҳарбий қисми аскар ва офицерларидан ташкил этилган "Фидокорлар" жамоасининг "Кулги бекати" концерт дастури намойиш этилди. Унга чегарачилар, уларнинг оила аъзолари, ҳарбий хизмат фахрийлари ва фаол ёшлар таклиф этилди.\nТаъкидлаш жоиз, юрт посбони бўлиш шарафли бўлиш билан бирга энг оғир, энг масъулиятли касблардан бири саналади. Чегарачи мудофаада доимо ҳушёр туриши, қишнинг изғиринию, ёзнинг жазирамасида ҳам ўз постида бўлиб, ватан сарҳадларини ишончли ҳимоя этиши лозим. Бу эса кишидан жуда катта матонат, ирода талаб этади.\n- "Кулги бекати" концерт дастури Ватанимиз чегараларида хизмат қилаётган ҳарбийлар, уларнинг оила аъзоларининг мароқли ҳордиқ чиқаришини таъминлаш, шу билан бир қаторда, уларнинг санъатга бўлган иштиёқини янада оширишга қаратилган, - дейди ҳарбий қисм офицери Ғайратжон Қосимов. - Концерт давомида офицерларимиз, муддатли ҳарбий хизматчилар томонидан ижро этилган саҳна кўринишлари барчага бирдек хуш кайфият улашди. Бу машаққатли касб эгаси бўлган ҳарбий хизматчилар орасида ҳам ўзига хос истеъдод эгалари кўплигини англатади.\nКонцерт дастури аввалида китоблар ярмарка-савдоси ҳам ўтказилди.


Ишдан нохак бушатилган ходим иши. Ангор тумани хокимлиги нега суд карори ижросини пайсалга солмокда? – КУН УЗ\nГлавная / Сиёсат / Ишдан нохак бушатилган ходим иши. Ангор тумани хокимлиги нега суд карори ижросини пайсалга солмокда?\n05.11.2019\tСиёсат Comments Off on Ишдан нохак бушатилган ходим иши. Ангор тумани хокимлиги нега суд карори ижросини пайсалга солмокда? 97 Показы\nСурхондарё вилояти Ангор туманида истикомат килувчи фукаро Эркин Гаппаров томонидан мурожаат йулланди. Аризада у мукаддам «Охунбобоев» махалла фукаролар йигинининг масъул котиби лавозимида ишлагани, нохак ишдан бушатилиб, судга мурожаат килишга мажбур булгани, Ангор тумани хокимлиги судларда ютказгани, аммо карор ижроси бажарилмаётганини билдирган.\nГаппаров ноконуний ишдан бушатилганини важ килиб фукаролик ишлари буйича Шеробод туманлараро судига мурожаат килган. Суд 2019 йилнинг 20 август кунидаги хал килув карори билан унинг даъвосини каноатлантирган. Туман хокими фармойишининг унга тегишли кисми бекор килинган. Карорда ишга тиклаш дархол ижрога каратилиши, хокимлик хисобидан Гаппаров фойдасига мажбурий бекор юрган 3 ой вакти учун иш хаки ва масъул котибнинг ойлик иш хакидан кам булмаган микдорда маънавий зарар ундирилиши курсатиб утилган.\nХокимлик норози булган ва карор устидан Сурхондарё вилоят судига апелляция шикояти киритган. Асос сифатида «Ахоли муаммолари билан ишлашда махалла институтининг мавкейини тубдан ошириш чора-тадбирлари тугрисида»ги фармонига асосан барча ходимлар эгаллаб турган вазифаларидан озод килингани, «Охунбобоев» МФЙ йигини Гаппаров билан мехнат шартномаси тузмагани, унга майда безорилик килгани сабаб 15 сутка камок жазоси берилгани, моддий хукук нормаларини бузгани курсатиб утилган.\n«Фукароларнинг узини-узи бошкариш органлари тугрисида»ги конуннинг 11-моддасига кура, фукаролар йигинининг масъул котиби фукаролар йигини раисининг (оксоколининг) такдимига кура фукаролар йигини томонидан тасдикланади. Масъул котиб билан фукаролар йигини номидан мехнат шартномаси тузиш ва бекор килиш ваколати фукаролар йигини раисига берилган.\nСудга такдим килинган хужжатларга кура, махалла фукаролар йигини раиси Гаппаровни ишдан бушатиш хакидаги аризаси олмаган ва уни ишдан бушатиш хакида буйрук чикармаган.\nТуман хокими У.Турапов номига ёзилган аризада эса Гаппаров ваколати булмаган хокимдан 1 июнь санасидан бошлаб ишдан бушатилишини сураган. Туман хокими эса 30 май кунидан (1 кун аввал) ишдан бушатиш хакида фармойиш чикарган. 28 майда Гаппаровга майда безорилиги сабаб 15 сутка маъмурий камок жазоси тайинланган булган.\n«Фукароларнинг узини-узи бошкариш органлари тугрисида»ги конун, мехнат кодекси ва бошка норматив-хукукий хужжатларни асос килиб биринчи инстанция суди асосли хулосага келган.\nСурхондарё вилоят суди хам ишни куриб чикиб, биринчи инстанция судининг хал килув карорини тулдириш йули билан узгаришсиз колдиради. Ажримда хокимликдан Гаппаровга мажбурий бекор юрган вакти учун (солик ва бошка чегирмаларни ушлаб колган холда хисоблаб) 4 705 540 сум иш хаки ва 1 102 861 сум маънавий зарар ундирилиши белгиланди.\nБиринчи инстанция судидан сунг, Гаппаровнинг ноконуний ишдан олиниши масаласи ижтимоий тармокларда мухокамага сабаб булганди. Шунда Сурхондарё вилоят матбуот хизмати Ангор тумани хокимлиги фукаро Э.Гаппаровнинг махалла котиби лавозимига кайта тикланиш ёки тикланмаслик масаласига Сурхондарё вилоят суди апелляцияси судлов хайъати хал килув карори асосида аниклик киритилишини маълум килганди.\nГаппаровга кура, хокимлик билан бу муаммо шу йилнинг апрель ойида бошланган. «Ушанда туман хокими катта йулни тозалаш буйича купчиликка топширик берганди. Мен президентимизнинг мажбурий мехнат буйича айтган танкидларидан кейин бунга унамаганман. Хамма лавозим йурикномасида курсатилган уз ишини килгани яхши.\nКамига жараён вакти бирор фалокат юз бериб, ходимим азият чекса, калтак менинг бошимда синиши аник. Туман хокимларини яхши биламан, шунака вактда «мен буюрмаганман» дейишдан нарига утолмайди. Шулар сабаб рози булмагандим. Барча тортишувлар шундан бошланди.\nХозир эса судларда ютган булсам хам «истаган жойингга бор, суд карорини бажармайман, олий судни кутасан» дейишмокда. Махалла раисига борсам, «хоким билан келишиб хал килиб олинглар» демокда. Етказилган моддий ва маънавий зараримни хам беришмаяпти. Бормаган ташкилотим колмади», дейди Гаппаров.\nШундан сунг, туман хокими матбуот котиби Туйчи Чориев билан сухбатлашдик. У мажбурий мехнат холати булганини рад этди. Шунингдек, Гаппаров котиблик килган махалладаги 52 нафар фукаро унинг фаолиятидан норози булиб туман хокимига ариза ёзгани, суд карори ижроси Олий суд натижасига кура куриб чикилишини билдирди.\nТуман хокимлиги суд карорини апелляция натижасига кура Гаппаров ишга тикланиш ёки тикланмаслик масаласи хал этилишини билдирганди. Нега туман хокимлиги ва ижрочилар ишнинг ижросини пайсалга солишмокда?\nХолбуки, Узбекистон Республикаси Фукаролик процессуал кодексининг 266-моддасига кура суднинг мехнат шартномаси гайриконуний равишда бекор килинган ходимни аввалги ишига тиклаш тугрисидаги чикарилган хал килув карори дархол ижро этилиши керак.\nШунингдек, «Судлар тугрисида»ги конуннинг 5-моддасига кура суд хужжатлари барча давлат органлари, жамоат бирлашмалари, корхоналар, муассасалар ва ташкилотлар, мансабдор шахслар, фукаролар учун мажбурийдир хамда Узбекистон Республикасининг бутун худудида ижро этилиши шарт.\nУмид киламизки, вилоятнинг масъул идоралари Ангор туман хокимига конунларни хурмат килиши ва суд карорини ижро этиши лозимлигини тушунтириб куйишади.\nСледующая Дунёдаги умумий карз 188 триллион долларга етди


Қорақалпоғистон Республикаси адлия вазирига 100 та «сирли мижоз» тадбири ўтказиш топшириғи берилди- Kruz.uz\nҚорақалпоғистон Республикаси адлия вазирига 100 та «сирли мижоз» тадбири ўтказиш топшириғи берилди\n12:54, 29.01.2018 1105 0 Жамият\nФуқароларга давлат хизматлари кўрсатувчи ходимларнинг ўз ишига қанчалик ҳалол ва виждонан ёндашаётганини аниқлаш мақсадида Адлия вазирлиги томонидан мунтазам равишда «сирли мижоз» тадбирини ўтказиш йўлга қўйилган. Бу ҳақда адлия идораларининг кенгайтирилган ҳайъат йиғилишида Адлия вазири Русланбек Давлетов маълум қилди, деб хабар беради ЎзА, дея ёзмоқда "daryo.uz"\nАна шундай хуфёна ўрганиш натижасида қўпол қонунбузилиш ҳолатига йўл қўйган 17 ходим ишдан бўшатилди.\nВазирлик томонидан «сирли мижоз» тадбирини ҳудудий адлия органлари томонидан ҳам ўтказилиши топширилган. Бироқ жойларда бунга панжа орасидан қаралган. Яъни «сен менга тегма, мен сенга тегмайман», қабилида.\nВидеоконференцалоқа тизими орқали мажлисда иштирок этаётган Қорақалпоғистон Республикаси адлия вазиридан бу борада қандай иш қилингани сўралди. Лекин ижобий жавоб олинмади. Унга биринчи чорак якунигача 100 та «сирли мижоз» тадбири ўтказиш топшириғи берилди. Бухоро, Сурхондарё адлия бошқармалари томонидан йўл қўйилаётган камчиликлар ҳам танқид қилинди\nсирли мижозҚорақалпоғистон Республикаси Адлия вазири


Фарғонада 183 та инвестиция лойиҳасини молиялаштиришга қўшимча 23 млн доллар ажратилади – Kommers.uz\nБизнес\t9:27 | 14.5.22\nФарғонада 183 та инвестиция лойиҳасини молиялаштиришга қўшимча 23 млн доллар ажратилади\nФарғона вилояти тадбиркорларининг 183 та инвестиция лойиҳасини молиялаштириш учун Тикланиш ва тараққиёт жамғармасидан қўшимча 23 миллион доллар йўналтирилиши белгиланди. Бу ҳақда Шавкат Мирзиёев Фарғона шаҳрида ўтказилган вилоятни ижтимоий-иқтисодий ривожлантириш масалалари бўйича йиғилишда маълум қилди.\nПрезидект матбуот хизматининг ёзишича, йиғилишда бош вазир ўринбосарлари ва бошқа мутасаддилар ўз тизимини қуйи бўғинда ишлатиш бўйича халққа ҳисобот берган.\nВилоятда 2022-2023 йилларда саноат, хизмат кўрсатиш ва қишлоқ хўжалиги соҳаларида умумий қиймати 31 триллион сўм бўлган 1 минг 268 та инвестиция лойиҳаси амалга оширилиши қайд этилди. Бунда кимё, қурилиш материаллари, тўқимачилик, электротехника, чарм, фармацевтика тармоқлари «драйвер» бўлади.\n«Биз Фарғонадан катта натижалар кутамиз. Бу эл тарихдан илм, тартиб, маданият, ҳунармандлик бўйича намуна бўлган. Фарғоналиклар меҳнатсевар, ишбилармон. Бу салоҳиятни, ички имкониятларимизни тўлиқ йўлга қўйиб, халқимизни рози қилиш керак», — деди Президент.


2021 ЙИЛГАЧА ТЕЗ ЁРДАМ ТИЗИМИ ХАЛҚАРО СТАНДАРТЛАРГА ЖАВОБ БЕРАДИГАН, ЗАМОНАВИЙ АВТОМОБИЛЛАРГА ТЎЛИҚ ЎТАДИ\n2021 ЙИЛГАЧА ТЕЗ ЁРДАМ ТИЗИМИ ХАЛҚАРО СТАНДАРТЛАРГА ЖАВОБ БЕРАДИГАН, ЗАМОНАВИЙ АВТОМОБИЛЛАРГА ТЎЛИҚ ЎТАДИ Бош сахифа\nЎтган қисқа вақт мобайнида шошилинч ва тез тиббий ёрдам кўрсатиш хизмати тобора замонавийлашиб бораяпти. Кейинги йилларда тез ёрдамнинг ҳам махсус санитар автотранспорт парки янгиланди. Бугунги кунда тизимда икки ярим мингга яқин “Nissan “Hunday”, “Toyota” русумли ва бошқа замонавий тез ёрдам машиналари аҳолига хизмат кўрсатмоқда.\nАйни пайтда тез ёрдам автопаркини янада замонавийлаштириш ишлари тизимли давом этмоқда. 2021 йилгача “Дамас” автомашиналаридан тўлиқ воз кечилиб, халқаро андазалар даражасида жиҳозланган замонавий тиббий ёрдам машиналарига ўтилади. 2019 йил якунига қадар барча тез ёрдам машиналарида қулай алоқани, чақириқлар учун машинани тезкор йўналтиришни таъминловчи GPS тизимини тўлиқ йўлга қўйиш белгиланган.\nУнда таъкидланганидек, сўнгги уч йил мобайнида тиббиётнинг ушбу йўналишини ривожлантириш бўйича туб ислоҳотлар амалга оширилмоқда. Жумладан, шошилинч тиббий ёрдам тизимида диагностика ва даволаш ишлари ҳам жаҳон тиббиёти билан ҳамқадам ривожланмоқда. Шошилинч тиббий ёрдам шифохоналарида суяк синиши ва жароҳатларида янгича жарроҳлик ва эндопротезлаш амалиётлари, асаб ва юрак қон-томир тизими касалликларида янгича операциялар, ошқозон-ичак касалликларида юқори технологияли амалиётлар ва бошқа илмий-амалий янгиликлар инсон саломатлигини асраш ва ногиронликнинг олдини олишда муҳим самаралар бермоқда. Республика шошилинч тиббий ёрдам илмий марказида трансплантология бўлими ташкил этилиб, ҳозирги кунгача 80 дан ортиқ буйрак трансплантацияси амалиёти бажарилди.\nКенг қамровли ислоҳотлар натижасида аҳолининг тез тиббий ёрдам хизматига бўлган ишончи ортмоқда, мурожаатлар йил сайин ошиб бораяпти. Масалан, таққослаш учун айтадиган бўлсак, 2016 йилда чақириқлар сони 7,2 миллионни ташкил қилган бўлса, жорий йилнинг ўтган даврида эса мурожаатлар сони тўққиз миллиондан ошган.\nҚолаверса, шошилинч ёрдам кўрсатиш хизматлари тизимида сall-марказлар ташкил этилиб, у ерда шифокорлар фаолият юритиши, “тез ёрдам” машиналари GPS-мосламалари билан жиҳозланиши халқимизнинг саломатлигини муҳофазалашда муҳим омил бўлмоқда.\nмасалалари бўйича маҳаллий координатор.\nСайтдан рўйхатдан ўтган фойдаланувчилар сони: 33231


OzodNavigator: “Сиз яшайдиган мамлакатда Ислом ва мусулмонларга муносабат қандай?”\nТуркияда мусулмонлар норозилиги.\nOzodNavigator дастурининг 30 апрель, чоршанба куни Тошкент вақти билан соат 19:05 да эфирга чиқадиган сонида хорижда бўлиб қайтган ва у ерда яшайдиган ўзбекистонликлар ёрдамида “Сиз яшайдиган мамлакатда Ислом ва мусулмонларга муносабат қандай?” деган савол жавобини қидирамиз.\nЎтган ҳафта Праганинг бирданига иккита масжидида полиция рейд ўтказди. Чехия пойтахти маркази ва шаҳар четидаги масжидларда жума намозига азон айтилиши биланоқ ичкарига ниқоб кийган ва автоматлар билан қуролланган полиция махсус гуруҳининг бостириб кириши оқибатида ибодат бузилди.\nПрага марказидаги масжид ичкарисида тўрт соат ушлаб турилган 200дан ошиқ намозхон орасида Ўзбекистон, Тожикистон, Россия, Индонезия ва Бангладеш фуқаролари бўлган.\nРасмийлар уюштирилган рейдларни "масжидларда диний эктсремиз ва ирқчиликни тарғиб қилувчи адабиётлар тарқатилганига доир маълумотни текшириш" мақсади билан изоҳлади.\nЧехиянинг асосий телеканалларидан бири ҳисобланган “Prima TV” рейд пайтида катта миқдорда қурол-аслаха топилгани тўғрисида ваҳимали хабар тарқатди. Бу хабар полиция тарафидан инкор қилинди ва ҳатто чехиялик мусулмонлар жамоаси бу телеканални судга тортиш ниятини билдиришгача борди.\nАйни пайтда, мусулмон давлат ҳисобланан Мисрда "Мусулмон Биродарлиги" партиясининг тақиқланиши ортидан, бу сиёсий ҳаракатга алоқадор ёки хайрихоҳ бўлган 700га яқин мусулмон душанба куни суд тарафидан ўлимга ҳукм қилинди.\nOzodNavigator дастурининг навбатдаги сони мавзусини ана шу воқкеалардан келиб чиқиб белгиладик.\nҲар доимгидек, хорижда яшайдиган ва хорижда бўлиб қайтган ўзбекистонликлар ёрдамида “Сиз яшайдиган мамлакатда Ислом ва мусулмонларга муносабат қандай?” деган савол жавобини излаймиз.\nOzodNavigator дастурининг 30 апрель, чоршанба куни Тошкент вақти билан соат 19:05да эфирга чиқадиган сонида ҳам, одатдагидек, Ўзбекистон эмас, хориждаги ўзбеклар тажрибаси ҳақида гаплашамиз.\nСиз яшайдиган мамлакатда кундалик ҳаётда мусулмонларга нисбатан салбий муносабат гувоҳи бўлганмисиз?\nХорижда дўкон, транспорт ёки бошқа жамоат жойига кирганингизда, ўзингизга ёмон қарашганини сезганмисиз? Оддий насронийларнинг мусулмонлар ҳақида фикри қандай.\nАсосан насронийлар яшайдиган Европа мамлакатларида исламофобия, яъни Ислом ва мусулмонларга нисбатан салбий муносабат муаммосини ҳал қилишга ҳукумат тарафидан эътибор қаратиладими? Ёки ҳукуматларнинг ўзлари мусулмонларни потенциал “террорчи ва экстремист”, деб кўрадими?\nАйни пайтда, аҳолиси асосан мусулмон бўлган мамлакатларда мусулмонларнинг ҳуқуқлари чекланишига доир мисолларни биласизми?\nOzodNavigator дастурининг навбатдаги сонида шу ва шу каби бошқа саволларга Ўзбекистон ташқарисидаги ўзбеклар ёрдамида жавоб излаймиз.\nOzodNavigator дастурини www.ozodlik.org вэб саҳифамиз ҳамда Озодликнинг Facebook, Одноклассники ва Youtube-даги саҳифаларимизда жонли тингашингиз ва унда иштирок этишингиз мумкин.\nOzodNavigator билан ozodskype, ozodlikonline ва ozodovoz Skype манзиллари орқали боғланинг.\nХориждаги тажрибангизга асосланган ҳикоянгизни шу мақола тагида ҳам шарҳ сифатида қолдирсангиз, албатта, OzodNavigator дастурида ўқиб эшиттирамиз.\nOzodNavigator билан саёҳатга марҳамат!


"Локомотив"нинг бугунги рақиби "Ал Ваҳда" ҳақида ва қайдномалар\n4 март, 2019, 12:35 947\nБугунги ўйин ҳақида маълумотлар\nХабарингиз бор, бугун ОЧЛ-2019 1-туридан ўрин олган учрашувлар ўтказилади. Улар қаторида "Локомотив" - "Ал Ваҳда" ўйини ҳам бор. Ушбу беллашув олдидан "темирйўлчилар"нинг рақиби ҳақида маълумотларни тақдим этамиз. Ўз навбатида ҳар икки жамоанинг қайдномаси билан ҳам танишишингиз мумкин.\n“Ал Ваҳда” клуби ҳақида қисқача\nБирлашган Араб Амирликларининг “Ал Ваҳда” клуби 1974 йили ташкил этилган. Жамоа уй ўйинларини 12 000 мухлисга мўлжалланган “Ал Наҳиян” стадионида ўтказади. Клуб президенти Теяб бин Зайд ал Наҳайян. Бош мураббий голландиялик Хенк Тен Кате ҳисобланади.\n“Ал Ваҳда” 4 карра БАА чемпиони (1998/99, 2000/01, 2004/05, 2009/10), бир бор кубок соҳиби (1999/2000) ҳамда 2002 йили Суперкубокда зафар қучган.\nЭътиборлиси, бу жамоа ОЧЛ доирасида 8 марта ўзбек клублари билан тўқнаш келган. Аммо бирорта ҳам учрашувда ғалаба қозона олмаган. БАА клуби беллашувларда 2 бор дуранг ва 6 марта мағлубиятга учраган.\nЖамоа таркибида айни пайтда Бразилия, Аргентина, Танзания, Марокаш ва Жанубий Кореядан футболчилар бор. Аммо ОЧЛда 3+1 лимити бўлгани учун голландиялик мутахассис марокашлик ҳужумчи Мурод Батна рўйхатдан ўтказа олмади.\n"Темирйўлчилар"нинг рақиби "Ал Ваҳда" клуби 29 ўйинчини ОЧЛда рўйхатдан ўтказган.\nДарвозабонлар: 1. Муҳаммад Ал Шамси, 50. Рашид Али Сувайди, 88. Саид Месмари, 60. Эйса Аҳмад\nҲимоячилар: 2. Муҳаммад Барқеш, 4. Салим Султон, 8. Ҳамдан Ал Камоли, 19. Холид Иброҳим, 23. Рим Чанг Ву (Жанубий Корея), 33. Мажид Абдуллоҳ, 37. Аҳмад Рашид, 52. Ҳуссайин Аббос\nЯрим ҳимоячилар: 5. Муҳаммад Абдулбосит, 6. Султон Ал Гафри, 10. Исмоил Матар, 15. Носир Абдулхади, 16. Салим Абдуллоҳ, 18. Аҳмад Али, 30. Тариқ Ал Ходаим, 42. Леонардо Де Соуза (Бразилия), 43. Исмоил Ал Зааби, 46. Мансур Ал Харби, 56. Таҳнун Ал Зааби, 57. Абдулла Анвар Ал Амери, 58. Муҳаммад Исмоил Ал Жнеби, 62. Муҳаммад Мессари\nҲужумчилар: 11. Себастьян Тальябуэ (Аргентина), 20. Яҳё Ал Гассани (Танзания), 70. Муҳаммад Ал Ҳаммади.\nЎз навбатида “Локомотив” ҳам 29 футболчини ОЧЛ учун рўйхатдан ўтказган.\nДарвозабонлар: 12. Маъмур Икромов, 13. Аслонбек Ахроров, 35. Жавоҳир Илёсов,\nҲимоячилар: 20. Ислом Тўхтахўжаев, 33. Олег Зотеев, 5. Анзур Исмоилов, 44. Сергей Прохоров, 80. Фаррухжон Иброҳимов, 19. Авазбек Ўлмасалиев, 24. Давронбек Ҳошимов,\nЯрим ҳимоячилар: 10. Сардор Мирзаев, 88. Игорь Йелич, 14. Азизбек Амонов, 81. Бек Абдуллаев, 28. Шуҳрат Муҳаммадиев, 77. Диёрбек Туропов, 23. Йован Жокич, 9. Филипп Раевац, 8. Жамшид Искандеров, 7. Азизбек Ҳайдаров, 72. Бобурбек Эргашев, 74. Шарафиддин Шабиров, 15. Арсланмурат Аманов, 79. Алишер Шералиев\nҲужумчилар: 11. Темурхўжа Абдухолиқов, 17. Ҳусниддин Ғофуров, 70. Алишер Шоғуломов, 75. Владислав Фомин, 76. Хурматбек Юлдашев.\nЭслатиб ўтамиз, "Локомотив" - "Ал Ваҳда" беллашуви Тошкент вақти билан 16:00да старт олади. Баҳсни "Спорт" телеканали жонли эфирда намойиш этади.\nМазкур ўйин учун чипталар икки хил тоифада чиқарилган. Бу ҳақда клуб матбуот хизмати хабар берди. Биринчи тоифа чипта нархи 15 минг сўм. Иккинчи тоифа чипталар эса 8 минг сўмдан стадион кассасида сотилмоқда.


Миллий қадриятлар, миллий хазинамиздир – Сурхон тонги\nБош саҳифа / Маданият / Миллий қадриятлар, миллий хазинамиздир\nИюл 25, 2018\tМаданият Изоҳ қолдириш 810 Кўрилди\nДунёдаги мураккаблик, энг оддийликдадир. Бу нарсани не-не даҳолар қайта-қайта исботлашган ва такрорлашган. Инсон ҳаёти, табиати қанчалик содда, самимий ва оддий бўлса, шунчалик мазмунли, файзли, ҳаётий фалсафага бой бўлади. Оддий қишлоқ аёлининг жайдари ҳаёт йўли катта-катта китоб- ларга мавзу бўлгудай. Фақат граф Толстой айтганидек, ёзувчининг уни қандай ёзишига, ўқувчига қандай етказишига боғлиқ. “Зараутда ўтган дамлар” деб номланган хотира битикларини ўқиб, шундай хулосага келдим. Воқеа ўтган асрнинг 20-40 йилларини ўз ичига олган. Унда Сурхон одамларининг феномен даражасидаги феъл-атвори, миллий қадрият лар, шукрона, ирода, яшашга бўлган иштиёқ, фарзандлари, қишлоқдошларига нисбатан бетакрор самимий меҳр-муҳаббат, орият ва оқибат жуда қуйма ҳолда, айни вақтда қишлоқ одамларига хос зако ва содда тилда таърифланган.\nБу хотиралардаги ҳар бир кичик “манзара” бугунги замонавий одамлар, келгуси авлод учун ибрат мактаби бўлишига шубҳа йўқ. Сиз битикларни ўқиб чиққач, юқоридаги фикрларга амин бўласиз, деган умиддамиз. Азиз воҳадошлар, агар сиз ўтмишда ёки ҳозирда ана шундай ибратли ҳаёт тарзидан воқиф бўлсангиз, бизга мактуб йўллашни унутманг.\nОлтин, кумуш конлари маълум муддатда тугайди. Лекин бизнинг битмас-тугунмас конимиз — хазинамиз борки, йиллар, асрлар ошган сайин захираси тўлиб-тошиб бораверади, бу бойлик миллат каби боқийдир. Шу маънода ҳам миллий қадриятларимиз миллий хазинамиздир. Ўйлайманки, Саодат Ваҳобованинг хотира битиклари ўзини ва ўзлигини англаган ҳар бир ўқувчи учун мухтасар сабоқ ва ибрат бўлғусидир.\nОлдинги Онажоним – Зараут\nКейинги Кўпайгани фойда


Боксчиларимиз Санкт-Петербургдаги мусобақада иштирок этишмоқда\n27 май, 2018, 17:10 1714\nАйни кунлари Россия Федерациянинг Санкт-Петербург шаҳрида бокс бўйича шаҳар Губернатори соврини учун ташкил қилинаётган халқаро мусобақа бўлиб ўтмоқда. Ҳар йили анъанавий тарзда ўтказиладиган ушбу мусобақада терма жамоамиз вакиллари жанговор таркиб билан иштирок этишяпти.\nМусобақанинг биринчи кунида 3 нафар боксчимиз рингга кўтарилиб, уларнинг икки нафани жангни ғалаба билан якунлашди. Жумладан, Миразиз Мирзаҳалилов (-56 кг) ҳамда Шунқор Абдурасулов (-60 кг) кейинги босқич йўлланмасини қўлга киритишган бўлса, Маҳмуд Ғоипов (-69 кг) россиялик Артём Юшинга имкониятни бой бериб қўйди.\nБугун кечки дастурда бўлиб ўтадиган баҳсларда Миразиз Мирзаҳалилов, Шаҳобиддин Зоиров, Иқболжон Холдоров, Санжар Турсунов ҳамда Бектемир Мелиқўзиев рингга чиқади.


Женевада испан кроссовери намойиш қилинди » Скачать музыку бесплатно новинки музыки 2016-2017\nЖеневада испан кроссовери намойиш қилинди\nКомментариев: 0 Просмотров: 216 Дата: 7-03-2016, 13:57 Seat испан концерни ишлаб чиқарган кроссоверларнинг биринчиси Seat Ateca саналади. Беш ўринли Seat Ateca русуми MQB платформасида бунёд этилган бўлиб, Nissan Qashqai билан деярли бир хил ўлчамда. Испан машинасининг юкхона ҳажми 510 литр (олд узатмали версия) ва 485 литр (тўла узатмали версия). Ҳайдовчи учун салонда бир қанча қулайликлар мавжуд: мультимедиа, ёрдамчи қурилмалар, автоматик хавфсизлик тизими ҳайдовчининг тана ҳолатини текшириб туради, иссиқ жон, ахир… Кроссовернинг асос версиясига бир литрли 116 от кучига эга турбомотор ўрнатилади. Узатмалар қутиси механик турда. Ундан ташқари 150 от кучига эга, 1,4 литрли, бензинли мотор; 116-190 от кучига эга бир неча турдаги дизель моторли версиялари ҳам бор. Seat Ateca савдоси шу йилнинг кузидан бошланади. Нархи савдодан сал олдинроқ эълон қилинади. - деб хабар бермоқда Carzone.uz нашри.


Йўл-транспорт ҳодисаларининг олдини олайлик!\nadmin | 28-04-2018 | 2730\nХоразм вилояти ИИБ йўл ҳаракати хавфсизлиги бошқармаси ходимлари йўлларда содир этилаётган автотранспорт ҳодисаларини олдини олиш мақсадида куну-тун хизмат қилмоқдалар. Автохўжаликларда, кархона, ташкилот ва муасссасаларда йўл ҳаракати хавфсизлиги қоидаларига доир давра суҳбатлари, учрашувлар ташкил қилиниб, тарғибот-ташвиқот ишлари олиб борилмоқда. Содир этилган йўл транспорт ҳодисалари таҳлил қилиниб, бу борада видео роликлар тайёрланиб, вилоятимиздаги барча телеканаллар орқали эфирга узатилмоқда. Бундан ташқари очиқ мулоқот тарзидаги кўрсатувларда аҳолининг фикр-мулоҳазалари ва таклифлари ҳам инобатга олиниб, бу борадаги қонунчиликни мукаммаллаштириш юзасидан амалий ишлар олиб борилмоқда.\nАммо фақатгина ички ишлар органларининг ташаббуси вилоятимиз ҳудудида содир бўлаётган йўл-транспорт ҳодисаларининг олдини олиш учун етарли бўлмаяпти.\nБир кун ичида содир бўлган иккита йўл-транспорт ҳодисасида жами тўрт нафар инсон хаётдан бевақт кўз юмди.\nЖумладан, 2018 йил 27 апрель куни тонгда Урганч тумани, “Чолиш” посёлкасида яшовчи, 1993 йилда туғилган А.Ш. отасининг номида бўлган “Исузу” русумли юк автомашинасини “Сарапаён” қишлоғи ҳудудида бошқариб бораётиб, 1975 йилда туғилган А.Қ. ни уриб юборган, дастлабки экспертиза хулосаларига кўра пиёда спиртли ичимлик истеъмол қилганлиги маълум бўлди. У тезлик билан шифохонага етказилган бўлсада, олган тан жароҳатининг оғирлигидан вафот этган.\nШу куни тонгда Питнак шаҳрида содир бўлган йўл-транспорт ҳодисаси тўғрисида эшитганларнинг барчаси бир сесканиб тушди.\nПитнак шаҳар “Шехлар” маҳалласида яшаган, 1971 йилда туғилган Э.Ф. “Нексия” русумли автомашинасини “Саримой” ҳудудидан ўтган йўлнинг 457 километрида бошқараётиб, бошқарувни йўқотган ва автомашина йўлдан чиқиб кетиб ағдарилган.\nНатижада автомашина йўловчилари Урганч шаҳрида яшаган, 1951 йилда туғилган Э.М. ва Боғот туманида яшаган, 1991 йилда туғилган, Ғ.Ш. лар ҳодиса жойида вафот этган бўлсалар, ҳайдовчининг ўзи эса шифохонада ҳаётдан кўз юмди. Автомашинада бўлган яна бир йўловчи, 30 ёшли аёл оғир аҳволда шифохонага ётқизилган.\nҲозирда мазкур йўл-транспорт ҳодисалари юзасидан суриштирув ишлари олиб борилмоқда.\nҲурматли юртдошлар йўлларда ҳайдовчи, йўловчи ёки пиёда сифатида ҳаракатланаётган пайтингиз хушёрликни сақланг. Йўл ҳаракати қоидаларига амал қилинг. Бу борада айниқса ҳайдовчилардан тезликни оширмасликларини, мастлик ҳолатида транспорт воситаларини зинҳор бошқармасликларини сўраб қоламиз. Зеро, катта тезлик ва мастлик ҳолати йўл-транспорт ҳодисасининг янада оғир оқибат билан якунланишига сабаб бўлади.\nЙўл-транспорт ҳодисалари натижасида вафот қилган ҳар бир инсоннинг ортида унинг оиласи, яқинлари фарёд чекиб қолаётганлигини руль чамбарагини ушлаган пайтимизда яна бир бор кўз олдимизга келтирайлик.


Шоколад ва қаҳва таъми сири очилди\n18:44 / 28.03.2016\nАмерикалик тадқиқотчилар нима учун қаҳва ва шоколад бундай турфа хил таъмга эга эканлигини аниқлашди. Сиэтллик олимлар шоколад ва қаҳванинг сифатини яхшилаб, унинг таъмини турфа хил қилишга ёрдам берадиган ихтиро қилишди.\nМаълумки, какао ёки қаҳва тайёрланганда бошоқлар ферментация босқичидан ўтади: улар махсус контейнерларга жойланиб, бир неча кун сақланади, бу уларга уларни этдан ажратишга имкон беради. Бу жараён якуний маҳсулотнинг таъми ва ҳидига сезиларли таъсир қилади. Ферментацияда дуража муҳим роль ўйнайди.\nОлимлар сайёрамизнинг турли ҳудудларида дуражалар бир-биридан фарқ қилиш-қилмаслигини аниқлашга киришишди. Улар бунинг учун Жанубий ва Марказий Америка, Индонезия, Африка ва бошқа жойлар какаоси ва қаҳвасидан олишди. Лаборатория шароитларида дуражанинг турли штаммлари аниқланди. Ирсий таҳлил штаммлар бошоқларнинг географик келиб чиқишига кўра гуруҳлашганини кўрсатди. Бундан келиб чиқадики, ДНКнинг кетма-кетлиги бўйича бошоқлар қайси ҳудуддан эканлигини аниқлаш мумкин, бу эса, мисол учун қалбаки маҳсулотларнинг олдини олишга имкон беради. Бунда дуражаларнинг бир қисми ўзидан турли ҳудудлардан олинган штаммларни аралаштириш натижасида ҳосил бўлган дурагай дуражаларни намоён қилган.\nУшбу тадқиқот натижалари Current Biology журналида чоп этилди.


Thinkful — виртуал синфларда тет-а-тет методида таълим олиш 18+\nСайт ўзида онлайн тизимни мужассамалаштирган бўлиб, онлайн таълимни юзма-юз амалга ошириш методини қўллаш орқали амалга ошириш асосий ғоя ҳисоланади.\nЎтишлар сони: 274\nProgramr - дастурлаш бўйича курслар 18+\nProgramr датурлашни ўргатишнинг ўзига хос йўналишига эга. Лойиҳа ўрганилган курсларни амалий машқлар ёрдамида мустаҳкамлашни таклиф этади.\nЎтишлар сони: 272\nTreehouse — HTML, CSS ва iOS иловаларини ишлаб чиқиш 12+\nTreehouse HTML, CSS ва iOS иловаларини ишлаб чиқиш бўйича масофавий таълим олиш имконини яратади. Treehouse барчага масофавий таълимни олиш орқали ўз нияти ушалиши ва дунёни ўзгартириш имконини беради.\nЎтишлар сони: 270\nStepic – онлайн курслар 18+\nStepik — таълим учун инструмент. Майнончадан рўйхатдан ўтган барча фойдаланувчилар курсларни яратиш ва мавжуд курслардан фойдаланиш имконига эгалар.\nЎтишлар сони: 267\nKadenze – санъат ва ижодий дисиплинларни ўрганиш бўйича халқаро лойиҳа 7+\nКурс каталогида ўқувчиларни онлайн таълим билан таъминлаш мақсадида санъат ва ижодий техника соҳасида дунёдаги етакчи мутафаккирларни бирлаштиради.\nЎтишлар сони: 266\nМасофавий касб-ҳунар ўргатувчи сайт 6+\nУшбу сайт турли хил касбларга масофавий ўргатувчи сайт бўлиб, у ўз ичига қуйидаги касбларни олади. Жумладан, санитар-техник монтажлаштириш ишлари, биринчи ёрдам кўрсатиш, ишлаб чиқариш хавфсизлигининг асослари.\nЎтишлар сони: 265\nUdemy - компютер мутахассислиги бўйича курслар 18+\nUdemy - бу таълим ва онлайн таълимнинг глобал бозори бўлиб, ушбу курсларда таълим олган талабалар эксперт-йўриқчилар томонидан тақдим этилган 45 000 дан ортиқ курсларда таълим олган ҳолда янги кўникма ва кўзлаган мақсадларига эришадилар.\nЎтишлар сони: 257\nDataCamp — маълумотлар имли бўйича онлайн туториал ва курслар 12+\nDataCamp - ахборот технологиялари саводхонлиги асосларини ўрганиш истагида бўлган талабалар, идоралар ходимлари ва компания гуруҳларига мўлжалланган курслар.\nЎтишлар сони: 256\nLingvist — 200 соатлик дарс давомида тил ўрганиш имконини берувчи дастур 12+\nСайт таълим жараёнининг эффективлиги ошириш учун хорижий тилларни ўрганишга илмий ёндошувни ўзида акс эттиради. Lingvist таълим жараёнини янада тезлаштириш учун юқори технологиялардан фойдаланади.\nЎтишлар сони: 255\nTEDed — TED конференциясининг таълимий видеоларини жамланмаси 12+\nTED-Ed Originals сайтида қисқа, анимацияли ёки видеолавҳалар орқали ифода этилган ғоялар веб сайти. Ушбу сайт орқали жуда кўп қизиқарли маълумотларга эга бўлиш мумкин. Веб-сайт маълумотлари инглиз тилида.\nЎтишлар сони: 254


Qalampir.uz - “Сотқин” орқали танилган актёр гиёҳвандлик мавзусида фильм яратди\n“Сотқин” орқали танилган актёр гиёҳвандлик мавзусида фильм яратди\n18:56, 20.04.2018 Кино\n24 апрель куни Тошкентдаги Алишер Навоий номли киносаройида фильм премьераси бўлиб ўтади.\nЖорий йилнинг 25 апрелидан бошлаб республика кинотеатрларида янги “Қора зарба” номли фильм экран юзини кўради.\n“Ўзбеккино” Миллий агентлиги буюртмаси асосида суратга олинган мазкур картинада гиёҳвандлик йўлига адашиб, алдов йўли билан кириб қолаётган ёшларнинг аянчли тақдири, содда ёшларни турли алдов йўллари билан ўз тузоғига илинтираётган жиноий гуруҳларнинг кирдикорлари ҳақида сўз боради.\nФильмда бош ролларни актёрлар Самиддин Лутфуллаев, Хуршида Арабшоева ижро этган. Шунингдек, фильмда таниқли актёрлар Элёр Носиров, Беҳзод Муҳаммадкаримов, Ҳамид Тошпўлатов, Ҳошим Арслонов, Муяссар Бердиқулова, Феруза Мелибоевани кўриш мумкин.\nЭслатиб ўтамиз, фильм бош қаҳрамони ва режиссёр Самиддин Лутфуллаев режиссёр Рустам Саъдиев томонидан суратга олинган “Сотқин” фильмидаги роли билан томошабинлар ёдида қолган. Актёр ушбу фильмда бош қаҳрамон Сарвар (Фаррух Соипов) опасининг эри образини яратган.\nТеглар:Самиддин Лутфуллаев Қора зарба


Қорачиқ > Маҳаллий хабарлар > Туркистонга LED- экранлар ўрнатилмоқда\nЖами уч босқичда 215 та конструкция ўрнатилади.\nТуркистон шаҳрини ривожлантириш доирасида вилоят марказида сайёҳлик-реклама ахборот инфраструктура лойиҳаси амалга оширилмоқда.\nЛойиҳанинг асосий мақсади Туркистон инфраструктурасини ривожлантириш. Бугунги кунга келиб, лойиҳанинг биринчи босқичи ниҳоясига етиб, 400 миллион тенгелик 34 та реклама конструкцияси ўрнатилди.\nИнфраструктура ва сайёҳликни ривожлантириш департаменти директори Баян Қаюпова: “Ўлкада аналоги йўқ LED экранли реклама экрани ўрнатилди. У 2019 йил охирида ўрнатилган эди. Сайёҳлик маршрутларини тегишли барча маълумотлар экранда намойиш этилмоқда. Маълумотлар доимо янгиланиб туради” деди.\nБундан ташқари, ушбу экранда футбол матчлари, машҳур боксёрлар жанги, спортчилар мусобақаси трансляция қилинади. Шаҳарликлар ва шаҳар меҳмонлари LED- экран орқали Туркистонда юз бераётган барча янгиликлардан бохабар бўлишади.


«Хавфсиз шаҳар» пилот лойиҳаси доирасида Шайхонтоҳур туманида жами 142 та ижтимоий соҳа объекти ва аҳоли гавжум жойларда 898 та интеллектуал видеокузатув тизими қурилмалари ўрнатилиб, ишга туширилган. Бу ҳақда АКТ вазирлиги хабар бермоқда.\nҚайд этилишича, биринчи босқичда 2019–2020-йилларда Тошкент шаҳрида тўғридан-тўғри хорижий инвестицияларни жалб этган ҳолда «Хавфсиз шаҳар» лойиҳасининг ягона технологик платформасини яратиш бўйича ишлар амалга оширилмоқда.\n«Тошкент шаҳридаги барча қисқа рақамли тезкор навбатчилик – 101, 102, 103, 104, 1050, 1055 хизматлари Ягона вазиятлар марказига жамланади ҳамда умумий «112» – навбатчилик хизмати доирасида фаолияти ташкил этилади. Бунинг натижасида фавқулодда вазиятлар хизматлари фаолиятини мувофиқлаштиришнинг самарали механизми жорий этилади. Тошкент шаҳрида «112» – Ягона диспетчерлик хизматини жорий этиш бўйича техник топшириқ ишлаб чиқилди.\nТошкент вилоятида йўл ҳаракати хавфсизлигини таъминлашнинг автоматлаштирилган тизимини жорий этиш лойиҳаси бўйича 11,328 млн. еврога шартнома имзоланиб, 2020 йил 1 июль ҳолатига 4,1 млн. доллар тўғридан-тўғри хорижий инвестициялар ўзлаштирилди. Мазкур лойиҳа доирасида Тошкент вилояти ҳамда Фарғона водийсида 19 та Nexia-3 русумли автотранспортга мобил комплекс ускуналари ўрнатилиб, ишга туширилган.\nТошкент шаҳрида «Хавфсиз шаҳар» тизимини жорий этиш лойиҳаси бўйича бир нечта компанияларнинг йўл ҳаракати хавфсизлиги қоидалари бузилишини фото-видео қайд этиш бўйича берган таклифлари ва техник ечимларидан ҳамкор компанияни танлаб олиш ишлари амалга оширилмоқда» дейилади расмий хабарда.\nАКТ вазирлиги ахборот хизмати берган маълумотда келтирилишича, Тошкент вилоятининг Бўстонлиқ туманида барпо этилаётган «Чорвоқ» эркин туристик зонасида «Хавфсиз туризм» лойиҳасини амалга ошириш бўйича 146 та ижтимоий объектга 500дан ортиқ видеокузатув камераси, радар ва ноқонуний автотураргоҳни аниқлаш ускуналари ҳамда асосий чорраҳаларда фото-видео қайд этиш қурилмаларини ўрнатиш лойиҳаси амалга оширилмоқда. Мазкур лойиҳа доирасида «Чорвоқ» эркин туристик зонасида оптик толали алоқа линияларини қуриш, видеокузатув тизими қурилмаларини монтаж қилиш, йўл ҳаракти хавфсизлигини фото-видео қайд этиш тизими қурилмаларини етказиб берилади ва ўрнатилади.\nЭслатиб ўтамиз, 2017 йил 29 августдаги президент қарори билан «Хавфсиз шаҳар» лойиҳасини2023 йилгача босқичма-босқич республиканинг барча ҳудудларида жорий этиш белгиланган.


Германияда суғурилган тиш узунлиги бўйича жаҳон рекорди ўрнатилди\nшаҳрида стоматолог Макс Лукас узунлиги 3,7 сантиметр келадиган тишни олиб ташлаб, жаҳон рекордини янгилади. Бу ҳақда «Regnum» хабар берди. тишни ... Бемор юқори жағи оғриётганидан шикоят қилган. Рентгендаги расм тишлардан бири аномал узунликдаги илдизга эга эканлигини кўрсатган. тишни ...\n«Ўлик» тиш нега оғрийди?\nбилан олиб ташланган тиш ўлик дейилади. Бироқ ана шундай тишлар ҳам баъзан оғриши мумкин. Бунинг сабаби нима? Мазкур ҳолатда қандай йўл тутиш керак? «RAMBLER»нинг ... ҳолатда қандай йўл тутиш керак? «RAMBLER»нинг ёзишича, нервсиз тиш оғримайди деган фикр миш-мишдан ўзга нарса эмас. Оғриқ истаган вақтда ...\nПломбанинг ўрнини босувчи тиш гели синовдан ўтказиляпти\nЧжэцзян университети олимлари тиш эмалини тиклашга, тишларни даволашга ҳамда улардаги бўшлиқни тўлдиришга қодир ашёни ихтиро қилишди. Кашфиётчиларнинг фикрича, инновацион ... олимлар тузилишига кўра табиийсига жуда ўхшайдиган сунъий эмални яратишга муваффақ бўлишди. Тадқиқот натижаларига кўра, зарарланган тишга суртилган ...\nТошкент Давлат стоматология институти билан ҳамкорликда тишларнинг тозалик даражасини аниқлайдиган, кариесни рентген тасвири орқали ... аҳолиси касалликка чалинмаслик учун жон куйдириши оқибатида тиш кариеси аҳолининг бор-йўғи 30-35 фоизида учраши аниқланган. Бироқ ҳозирда ...\nтиш пасталарини чиқарувчи жуда кўплаб компаниялар оқартирадиган пасталар рекламасига зўр берган. Эмишки, тиш дўхтирининг қиммат муолажаларисиз ... Dental» клиникаси стоматологи доктор Йохен Шмидт: «Оқартирувчи паста тишдаги қаҳва ёки чой доғини балки кетказар, бироқ тишни оқартиролмайди», ...\nИнфографика. тиш ювмасликнинг оқибатлари\nбизга тиш мустаҳкам бўлиши учун уни ҳар куни икки маҳал ювиш кераклиги таъкидланади. Сабаби, тишдаги овқат қолдиқлари, бактериялар, тишда турли муаммоларнинг ...


COVID-19 билан касалланган футболчилар: Уларнинг аҳволи қандай? - Darakchi\nСПОРТ 29.03.2020, 22:53\nТеглар: коронавирус, спорт, футбол\nКоронавирус йирик спорт мусобақалари саналарини ҳам издан чиқарди. Чемпионлар лигаси, Европа лигаси, Токиодаги олимпия ўйинлари ва бошқа бир қатор чемпионатлар бекор қилинди. Шунингдек спортчилар оарсида ҳам коронавирусдан зарарланганлар қайд этилган.\nУлар кимлар? Рўйхат:\nФевраль ойида 23яшар футзалчи қиз Илҳам Шейхи янги коронавирус билан 10 кун курашиб вафот этди.\n"Ганновер" немис футбол клуби ҳимоячиси Яннес Хорн ва Тимо Хюберс коронавирусни юқтириб олганини расман қайд этди.\n11 мартда"Ювентус" футбол клуби ҳимоячиси Даниэл Ругани COVID-19 коронавирусини юқтириб олганини билдирди. Ҳозирда футболчи аҳволи яхши эканлигини айтмоқда.\nАнглиянинг "Лестера" жамоасида ҳам вирус юқтирганлар мавжуд. Аммо уларнинг кимлиги сир тутилмоқда.\n12 мартда Италиянинг "Сампдория" жамоаси Маноло Габбьядини коронавирус билан зарарланганини такидлади. Ҳозирда футболчининг аҳволи яхши.\n"Арсенал"нинг бош мураббийи Микель Артетада ҳам коронавирус аниқланди. Лондон клуби жамоаси мураббийнинг аҳволи қониқарли эканлигини айтмоқда.\n"Челси" таркибидаги Каллума Хадсона-Одоида ҳам коронавирус аниқланган.Ўйинчи ўз уйида изоляция қилинган.\n"Леганес"нинг Бош директори Мартин Ортега ҳам коронавирусга чалинган. Шу сабабли клубда машғулотлар тўхтатилган.\nИталиянинг "Сампдория" клубида бир неча футболчининг коронавирусдан зарарлангани айтилмоқда.Улар Омар Колли, Альбин Экдаль, Мортен Торсби, Антонио Ла Гуминалар.\nФранциянинг "Труа" жамоаси ҳужумчиси Хен Чжун Сукада ҳам коронавирус таҳлили ижобий деб топилган.\nИталиянинг "Фиорентины" клуби ўйинчилари Патрик Кутроне, Херман Пеццелья ва Душан Влаховичда ҳам коронавирус инфекцияси аниқланган.\nФранциянинг "Осер" клуби ҳам жамоанинг бир нафар футболчиси коронавирусга чалинганини қайд этди.\nИспаниянинг "Валенсия" клуби ҳимоячиси Эсекиэль Гарай коронавирус юқтириб олгани ҳақида хабар берганди. Умумий ҳисобда ушбу клубда 5 нафар ўйинчада янги вирус аниқланган. "Валенсия" ҳимоячиси Эльяким Мангала ва яна бир футболчи Гайя Covid-19 юқтириб олишганига шахсан маълум қилишган.\nГерманиянинг"Падерборн" футбол клуби ўйинчисиЛука Килиан ҳам коронавирусга чалингани айтилмоқда.\nИспаниянинг "Атлетико Портада Альта" клуби ўйинчиси Франциско Гарсия Covid-19 туфайли вафот этди.\nЭронлик мини-футбол бўйича мураббий Аҳмад Тахери 16 мартдакоронавирус оқибатида вафот этди.\nБразилиянинг "Фламенго" клуби бош мураббийи Жорже Жезусда ҳам коронависрус аниқланган.\nГерманиянинг "Герта" клуби жамоа ўйинчиларидан бирида ушбу хавфли вирус аниқланганини тасдиқлади. Унинг кимлиги сир сақланмоқда. Клуб икки ҳафталик карантинга олинган.\nИталиянинг "Ювентус" клуби яна бир футболчининг хасталанганини эълон қилди.Жумладан ярим ҳимоячи Блез Матюидида коронавирус мусбат натижа берган.\nCovid-19 Испаниянинг “Алавеса” мураббийлар штабининг уч нафар аъзосида ҳам тасдиқланган. Шу вақтнинг ўзида клубнинг беш нафар хизматчилари ва футболга оид бўлмаган бўлимлари ходимлари ҳам коронавирус юқтириб олишгани айтилмоқда.\nТаниқли спорт журналисти Хосе Мария Кандела спорт журналистлари ичида коронавируснинг илк қурбонига айланди.\n"Айнтрахт" немис клуби бир нафар ўйинчиси коронавирусга чалинганини маълум қилди.\nИспаниянинг "Эспаньола" клуби футболчиси Лэйда ҳам коронавирус аниқланган. Аммо клуб ҳозирча буни расман тасдиқлагани йўқ.\n"Ювентус" клубининг учинчи ўйинчисиПауло Дибалада ҳам Covid-19 қайд этилган. Шу билан бирга унинг қайлиғида ҳам вирус топилди.\nГерманиянинг "Айнтрати" клубининг уч нафар ўйинчиси коронавирусга чалингани айтилмоқда. Аммо уларнинг исмлари ошкор қилинмаяпти.\nМадриднинг "Реал" жамоаси собиқ президенти Лоренцо Санс коронавирус оқибатида вофот этди.\nБельгия терма жамоасининг ҳимоячиси Мариан Феллаини ҳам коронавирусга чалиниб қолди.\n"Эспаньола"нинг собиқ мураббийи Бенито Хоанет 84 ёшида коронавирусдан вафот этди.\n"Барселона" скаути Андре Кюрига ҳам коронавирус ташхиси қўйилган.\n"Милан" клуби техник директори Паоло Мальдинининг ҳам коронавирусга чалингани маълум қилинди.\nТаниқли футбол мураббийи Фатих Теримда ҳам коронавирус аниқланган.\n"Витесса" клубининг собиқ президенти Кис Баккер коронавирус сабабли вафот этди.\n"Жирона"нинг яна бир нафар футболчисида касаллик қайд этилган. Аммо унинг исми айтилмаяпти.\nАвстралиянинг A-Лигаси ўйинчиси "Ньюкасл Джетс" мамлакат профессионал футболчилари орасида биринчи бўлиб коронавирусга чалинди.\nСоғайиб кетган спортчилар\nСпортчилар орасидакоронавирусдан тузалган илк спортчи Италиянинг "Пьянезе" клуби ўйинчиси бўлди. Унинг кимлиги сир тутилмоқда.\n"Челси" клубининг футболчиси Каллум Хадсон-Одои ҳам вирусни енгиб, соғлом ҳаётга қайтди. Ўйинчи касалликнинг 11 кунида тест топширганида унда коронавирус аниқланмаган.\n"Олимпиакос" ва "Ноттингем Форест" раҳбари Евангелос Маринакис коронавирусдан тузалганини маълум қилди.\n"Арсенал" ўйинчиси Маринакис дастлаб вирусдан зарарланган эди, кейин Микель Артетга юқтирган бўлса керак. Микель Артет ҳам ҳозир аҳволи яхшилигини қайд этди.\n"Сампдория" ўйинчиси Эдгар Баррето клубнинг коронавирусдан зарарланган ўнлаб аъзоларидан бири эди. Ҳозирда парагвайлик футболчи вирусни енгганлар рўйхатида турибди.Аммо у ҳамон изоляцияда.\nМанзура БЕКЖОНОВА тайёрлади


Ўғриларни доғда қолдирган талаба\nТалабалар дарсдан қайтаётган вақт. Бугун улар стипендия олган кун. Шунинг учун бугун бекатда автобус кутаётган талабалар анча кам. Баъзилари стипендиясини олиб, бозор ораласа, бошқалари уч-тўрт бўлиб, такси тўхтатишяпти.\nМарат ҳуқуқшунослик факультетининг тўртинчи босқич талабаси, шоир таъбири билан айтганда, «Туркистондан наъра тортиб келган мард ўғлон». Пулни олиб, анча кўнгли кўтарилди. Олган йигирма минг тенге стипендияси ва йилига икки марта бериладиган 9 минг тенге йўл нафақасини қандай ишлатишни ўйлаб турганида ўзи кутаётган 34-автобус келиб қолди. Ундан икки бақувват, ёши қирқларга бориб қолган йигит тушди, лекин, одамлар автобусга чиқиб бўлгач, улар ҳам қайтиб чиқишди. Сўнг, «ўрта бўш, ўртага ўтинглар!», деб, автобусга кўпроқ одам чиқишига ёрдам бераётгандай бўлишди.\nМарат булар ким бўлди экан, нега автобусдан тушишдию, нега қайтиб чиқишди, деб ўйлаб турган эди, чўнтагига кимнингдир қўл солганини сезди. Шунда бояги икки кишининг кимлар эканини фаҳмлади. Орқасига ўгирилиб қараган эди, бояги икки барзангининг бири чўнтагига икки бармоғини тиқиб турган экан. Бугун олган стипендиясидан айрилишни истамаган Марат жаҳл билан чўнтагидан бегона қўлни олиб ташлади. Ҳаракатини сездириб қўйган ўғри эса ҳеч нарса бўлмагандай ёнида турибди. Марат аввалига барзангининг юзига мушт туширмоқчи, шовқин чиқариб, одамларнинг эътиборини унга қаратмоқчи бўлди. Лекин дарров шаштидан қайтди. Чунки, чўнтаккесарларнинг ҳаракатини ошкор қилганларнинг юзини устара ё ўткир пичоқ билан тилиб кетиши ҳақида кўп эшитган. Улар икки киши, бири ушлаб турса, иккинчиси пичоқлаб кетиши ҳам мумкин. Ўзи қўзғалишнинг иложи бўлмай турганида бундай ишни амалга ошириш икки барзанги учун қийин эмас. Нима қилишини билмай, ҳайрон бўлиб турганида автобус келгуси бекатга келиб тўхтади ва эшигини очди. Ўндан зиёд одам тушиб, салон анча бўшаб қолди.\nМарат икки ўғридан нарироққа бориб турдида, уларни кузата бошлади. Энди пули жойидами, йўқми, текшириб кўрмоқчи бўлди. Одатда, пулини доимо ўнг чўнтагига солиб юргани учун, ўнг қўлини чўнтагига солди. Шу заҳоти юзи қизариб, юраги гурсиллаб уриб кетди. Буни ёнида турган икки қиз ҳам сезди. Ўғрининг қўли солинган чўнтак бўш эди. Қайта-қайта чўнтагига қўл солиб, Марат ғазаблана бошлади. Бугун олган стипендияси бугун йўқ. Умрида биринчи маротаба бундай тушкун ҳолатга тушди. Энди, йўлкира ҳам, бир ойлик нон-чой пули ҳам йўқ. Йиғлагудай бўлиб, ўғриларга қаради. Улар энди талаба қизларнинг чўнтакларини титкилаётган эди. Маратнинг кузатаётганини улар сезмади, шунинг учун бемалол бир-бири билан имлаб алоқа қилишарди. Уларнинг ораси уч қадам. Имо-ишора қилиб, аста-секин бир-бирига яқинлашиб боришарди. Марат учун вақт тўхтаб қолгандай бўлди. У энди пулларини қайтариб олиш режасини туза бошлади. Автобус ичида бу ишни бажариб бўлмаслигига кўзи етди. Чунки, бу ерда уларнинг учинчи шериги ҳам бор экан, у икки ўғрига имо-ишора билан нималарнидир уқтирарди. Ўғрилар озгина ичиб олишган. Автобус Талабалар шаҳарчасига келиб тўхтади, Маратнинг тушиб қоладиган бекати. У ўғрилар билан бирга кетаверсамми, деб ўйлади. Чўнтаккесарлардан тушган жойда «пулимни қайтариб беринглар», деб, сўрамоқчи ҳам бўлди. Лекин миясига ярқ этиб бир ўй келди. Ўзларига ўхшаб, ўғриларнинг чўнтагига қўл солиб кўрсамчи, деган фикрдан унинг юраги янада қаттиқроқ уриб кетди. Шу пайт унинг чўнтагига қўл солган ўғри талабалар билан бирга автобусдан тушиб, йўловчиларни зимдан кузата бошлади. Бу ўғрининг чўнтагини титкилаб кўриш, ўз пулларини қайтариб олиш учун жуда қулай фурсат эди, чунки шериклари тиқилинч автобусда ўз ишлари билан банд, унинг ёнида эса ҳеч ким йўқ. Марат автобусдан тушиб, дархол ҳалиги ўғрининг ёнида пайдо бўлди. Чўнтаккесар унга қиё ҳам боқмади, у автобусга чиқаётганларнинг ҳамёни катта-кичиклигини кузатаётган эди.\nМарат уни секин туртиб, «ака, менинг пулларимни қайтариб беринг», деди.\n– Тур нари, қанақа пул?\n– Ака, чўнтагимдаги пулни олиб қўйдингизку, боя тиқилинчда қўлингизни чўнтагимдан чиқариб ташлаган мен эдим.\n– Нари тур деяпман, мен сенинг пулларингни олганим йўқ.\n– Ака, ҳеч кимга билдирмай берақолинг, мен ҳам ҳеч кимга айтмайман.\nЎғри билагидан ушлаб турган Маратни туртиб “Яхшиликча йўқол бу ердан, ҳеч қандай пул йўқ!», – деди.\nМаратнинг ўғрига нисбатан ғазаби кучайди. Вулқон сингари тошиб, ўз кучини кўрсатди. Мактабда бокс машғулотларига қатнагани қўл келиб, бор кучи билан ўғрининг юзига мушт туширди. Кутилмаган зарбадан ўғри йиқилиб тушди, йиқилаётганда чўнтагидаги буюмлар, резина билан ўраб қўйилган бир ўрам пул, носвой, тароқ ва бошқалар отилиб кетди. Марат пулни олди-да, қочиб кетди. Кетаётиб, бекатда икки аёлнинг бир-бирига гапираётганини эшитди – «Ана, ўғри қочди, бир бечорани қон қақшатиб». Автобусдаги ва бекатда турган йўловчиларнинг олдида ўғри жабрдийда, Марат ўғри бўлиб қолди. Дарров оқимга қўшилиб кетди. Такси тўхтатиб, орқа ўриндиққа ўтирди ва нафасини ростлади. Икки бекат юриб, таксидан тушди ва одамларга қарай бошлади. Ўғриларга ўхшаган ҳеч кимни кўрмади ва чуқур нафас олиб, «хайрият» деб қўйди. Ўғрилардан қочиб қутулди, ўғирланган пулларини қайтариб олди.\nМарат ўғридан олиб қўйган пулларини санаб кўрмоқчи бўлди. Лекин... Резина белбоғ ўтказилган пуллар уники эмас эди. У пулларини ҳеч нарсага ўрамай чўнтагига солиб қўйган эди. Пулни санаётиб, ўртасига келганида ҳажми сал каттароқ, ранги яшил пуллар ҳам бор эканини пайқаб қолди. Уларни чиқариб, алоҳида санаб кўрди. 500 АҚШ доллари экан. Сўнг, пулнинг қолганини санашга Маратнинг ҳафсаласи бўлмай қолди. Пулини чўнтагига солиб, «Буёғи энди нима бўлар экан?» деб хавотирлана бошлади. Хаёлан, пулларини чап чўнтагига солаётиб, бармоқлари қоғоз ўрамига тегди. «Бу чўнтагимда нима бор эди?», деб ҳайрон бўлиб, Марат қўлига теккан ўрамни чиқарди. Қараса,бугун олган стипендияси сўнг чўнтагида турган экан. «Қандай қилиб стипендиям ўнг чўнтагимдан чап чўнтагимга тушиб қолди», деб боши қотиб турганида полиция ходимини кўриб, сергак тортди ва тез-тез юриб, полиция бўлимига борди,бўлган воқеани полиция нозирига айтиб берди. Унинг сўзларидан уч ўғрининг фотороботи чизилиб, бозорлар ва бошқа одамлар гавжум жойларга илинди, кўп ўтмай, улар ушланди. Маратни туман ички ишлар бўлими раҳбари ҳузурига таклиф қилиб, полиция уч йилдан бери қўлга туширолмай келаётган гуруҳни ушлашга ёрдам бергани учун миннатдорчилик билдирди ва эсдалик совғасини топширди.\nШу воқеадан кейин, Марат қайси автобусга чиқмасин, йўловчиларни зимдан кузатадиган бўлди. Кузатавериб, чўнтаккесарларни бир кўришда таниб оладиган қобилияти намоён бўлди. Мақсади – ўқишни тугатиб, жиноят қидирув бўлимида ишлаш.\nА. АБДУФАТТОҲ, 2018-02-24, 12:36 187


Ток қаламчалари тайёрлаш ва уларни қишда сақлаш\nМуаллиф Агроном 19.11.2019\nТок қаламчалари кўпинча бир қанча навлар экилган токзорлардан тайёрланади. Бунинг учун сув билан таъминланган, унумдор узум майдонлари танланади.\nҚаламчалар ток кесиш вақтида: октабр-ноябр ўрталарида тайёрланади. Токлар кўмилмайдиган жанубий вилоятларда баҳор фаслида, куртаклар уйғонмасдан олдин ҳам тайёрлаш мумкин. Қаламчаларнинг узунлиги одатда 50-60 см, йўғонлиги эса кучли ўсадиган хўраки ва кишмишбоп навларида (Ҳусайни, Тойифи, Каттақўрғон, Қора кишмиш, Оқ кишмиш) 6-13 мм, ўртача ва кучсиз ўсувчи винобоп навлар (Саперавий, Мускат, Венгер мускати) да 510 мм бўлиши лозим. Бўғим оғирлиги 5-15 см бўлгани маъқул.\nҚаламча тайёрлашдан олдин новданинг барглари ва учки қисми олиб ташланади. Қаламчалар новданинг ўрта қисмидан 2-3 куртакли қилиб тайёрланади. Барглари ярмига қисқартирилади. Қаламчаларни бир кўзли қилиб тайёрлаш ҳам мумкин.\nҚаламчалар 100 ёки 200 тадан қилиниб икки томонидан боғланади. Ҳар бир боғламга оддий қора қалам билан навнинг номи ва қаламчаларнинг сони ёзилган ёрлиқ боғлаб қўйилади.\nҚаламчалар баҳорда экилгунгача махсус хандақларда сақланади. Хандақларга жойлаштиришдан олдин улар замбуруғ касалликларига чалинмаслиги учун 5 соат давомида 0,5 фоизли хинозол эритмасида сақланади. Хандақлар чуқурлиги 65-70 см, эни 120-150 см қилиб қазилади. Бўйи қаламчалар сонига қараб белгиланади.\nҚаламчалар узоқ сақланган сари таркибидаги озиқ моддаларнинг камайиб бориши ҳисобига улар баҳорда суст ривожланиши, илдиз чиқариш қобилияти пасайиб кетиши мумкин. Бунинг олдини олиш учун хандақлардаги намлик мўтадил, ҳарорат эса 4-6°C дан ошмаслиги лозим.\nҚаламчаларни экишга тайёрлашдан мақсад уларда илдиз отиш жараёнини тезлаштириш ҳисобланади. Илдизлар ўсишини тезлаштиришнинг бир қатор усуллари мавжуд: килчевкалаш, ўстирувчи моддалардан фойдаланиш, қаламчалар бўғим орасидаги пўстлоқни тилиш, пастки куртакларни олиб ташлаш ва ҳ.к.\nБаҳорда: март ойининг охирларида экишдан олдин кўмилган қаламчалар ковлаб олинади. Яхшилари пастки куртак остида кесиб янгиланади. Сўнг улар килчевкалаш учун чуқурлиги 70 см бўлган хандақларга жойлаштирилади. Устига 100 см қалинликда тупроқ солинади. Тупроқ устига майда чириган гўнг ёки похол солиниб парник рамаларини ёпиш ҳам мумкин. 12-15 кундан сўнг тупроқ қатламининг 16-20°C гача исиши натижасида қаламчаларнинг кесилган жойида майда сарғиш-оқ ғуддалар пайдо бўлади.\nТок қаламчалардан кўпайтирилганда бўлғуси органлар қутблилик асосида, яъни қаламча юқори томонидан новдалар, пастки томонидан илдиз ҳосил қилади. Регенерация яхши пишган бир йиллик новданинг ўрта қисмидан олинган қаламчалардан яхши ўтади.\nМанба: «Боғдорчилик» Р.Юнусов, К.Умаров, Б.Каримов\nПавловния дарахти ҳақида маълумот\nТокзорлар яратиш учун зарур шароитлар\nГилос ҳосилини қушлардан ҳимоя қилиш чоралари\nБоғларни зараркунандалардан ҳимоялаш\nМевали дарахтларни эрта баҳорда буташ


9,5 тонна кокаин билан ушланган россиялик денгизчилар ҳибсга олинди\nКабо-Верде суди кемаси бортидан 9,5 тонна кокаин топилган 11 нафар россиялик денгизчини ҳибсга олди.\nРоссиянинг Кабо-Вердедаги элчихонасининг хабар қилишича, тергов вақтида ҳибсга олинганларнинг ҳаммаси Прая шаҳридаги қамоқхонада бўлиб туради. Уларга нисбатан расмий айбловнома қўйилмаган, аммо улар гиёҳванд моддалар контрабандасида гумон қилинмоқда.\n31 январ куни Кабо-Верде расмийлари 11 нафар россиялик денгизчини ушлаган эди. Улар Панама байроғи остида Жанубий Америкадан Марокаш томон сузаётган кема борида эдилар. 31 январ куни экипаж аъзоларидан бирининг вафоти муносабати билан кема Сантьягу оролидаги (Кабо-Верде архипелагидаги ороллардан бири) Прая портига киришга мажбур бўлган эди. Денгизчининг ўлими сабаблари маълум эмас.\nДенгизчининг ўлимини ҳужжатлаштириш учун келган полиция ходимлари кема бортидан катта миқдорда кокаин партиясини топди. Кемадан ғишт шаклида бўлган 260 пакет топилди. Пластик ва мато қопларга ўралган пакетларнинг умумий оғирлиги 9 570 килограмм чиқди.\nMaritime bulletin маълумотларига қараганда, бундан аввал кема Туркия компаниясига тегишли бўлган, аммо 2018 йилнинг 6 ноябр куни Ecolive de Panamaга сотилган.


Фақат оқ-сариқдан келганларда учрайдими?\nАсосан шундай. Сепкил – организмнинг ўз-ўзини ультрабинафша нурларидан ҳимоялаши жараёнида келиб чиқадиган реакциялар маҳсулидир. Бундай нурлар эса асосан мала сочлилар учун хавфли. Чунки уларнинг терисида бўялувчи пигмент – меланин миқдори кам. Шу туфайли қуёшда куйиб қолиш эҳтимоли юқори. Терида пайдо бўлувчи пигментли нуқтача – сепкиллар тўғридан-тўғри тушаётган нурларни ўзига тортиб олади ва шу орқали терини куйиб қолишдан ҳимоялайди. Терисида меланин миқдорли етарли бўлганларнинг (буғдойранг, қорачадан келган) организми сепкилга эҳтиёж сезмайди.\nТерида пайдо бўлган сепкиллар билан курашиш ҳазилакам иш эмас. Бироқ, уларнинг ёқимсиз сарғиш тусга кириши, доғга айланишининг олдини олса бўлади. Бунинг энг осон йўли– қуёшдан ҳимояловчи воситалар ҳисобланади. Кўзойнак, кепка, айвони кенг шляпа ультробинафша нурларининг тўғридан-тўғри юзга тушишидан ҳимоялайди. Қуёшнинг фаоллик пайтида (кундузги соат 12 ва 15 оралиғи) соя-салқин жойдан чиқмаганингиз маъқул. Агар бунинг иложи бўлмаса, қуёшдан максимал ҳимояловчи кремлардан фойдаланинг. Уларнинг SPF рақами қанча баланд бўлса, ҳимоя шунча кучли бўлади.\nБаҳорда таркибида аскорбин ва никотин кислотаси бўлган маҳсулотлардан кўпроқ истеъмол қилиб туринг. С. витаминли маҳсулотларни ҳам. Улар терининг қуёш нурларига таъсирчанлигини пасайтиради. Бундай маҳсулотларга қуйидагилар киради: кўк пиёз, наъматак дамламаси, цитрус ўсимликлар, қора ва қизил қорағат (смородина), олма ва ҳ.к.\nСепкилни уй шароитида бартараф этиш\nБаҳорда ва эрта ёзда петрушка барглари ва поясидан ниқоб тайёрласангиз, кузда бу ниқобни унинг илдизидан тайёрланг. Бунинг учун петрушка гўшт қиймалагичдан ўтказилиб (2 ош қошиқ бўлсин), тозаланган юзга 20-30 дақиқага суртиб қўйилади (кўз атрофидан ташқари). Сўнг совуқ сувда ювиб, ҳали нам терига озиқлантирувчи крем суртилади.\nТоза бодрингни айлана шаклда тўғраб, 20 дақиқага юзга териб қуйинг. Сўнг олиб ташланг. Ёки кун давомида юзингизни бодринг шарбати билан артиб юринг. Уни ювиб ташлаш шарт эмас.\nБир ҳовуч момоқаймоқ гуллари устидан қайнаган сув қуйинг. Совугач, тиндириб бирор шиша идишчага солиб қўйинг. Бу лосьон билан сепкиллар зич жойлашган жойларни артиб, 30 дақиқадан сўнг ювиб ташланг.\nhttp://www.jpg.uz дан олинган\nОхунжон ҚОДИРОВ тайёрлади\nTags: №2, О.Кадиров


АҚШ мутахассислари коронавирус вакцинасини биринчи марта одамга солишди - Parstoday\nАҚШ мутахассислари коронавирус вакцинасини биринчи марта одамга солишди\nмарт 18, 2020 13:04 Asia/Tashkent\nАҚШ мутахассислари коронавирус вакцинасини биринчи марта одамга солишди. Бироқ, уни тарқатишга ҳали вақт бор, деб хабар беради CNBC-га таяниб Kazinform.«Сиэтлда соғлом одамга коронавирусга қарши вакцина солинди. Клиник синов бугун расмийлар томонидан расман эълон қилинди. Кейинги олти ҳафта ичида олимлар яна 45 кишига тадқиқот ўтказадилар. Шу тарзда, эмлашнинг хавфсизлиги синовдан ўтказилади», - дейилган сайт ахборотида.


12 август 2020, Тошкент вақти: 12:25\nРуҳоний БМТнинг Халқаро атом энергияси агентлиги (ХАЭА) бундай ташрифга рози бўлмаслигини айтди.\n“ХАЭА билан алоқалармизни қоидалар белгилайди, АҚШ эмас. ХАЭА бундай тинтув қилиш чақириғига рози бўлмайди, деб ўйлайман. Улар рози бўлган тақдирда ҳам, биз рози бўлмаймиз”, деди президент.\nРуҳоний, агар АҚШ Эрон ва қудратли давлатлар ўртасида 2015 йил эришилган келишувдан воз кечадиган бўлса, уни ҳамкорлари қўлламаслигини айтди.\n“Американинг ҳамкори бўлмиш 28 [Европа Иттифоқига аъзо] давлат биз келишув шартларини бажараётганимизни айтиб келади”, деди у.\nАввалроқ Франция президенти Эммануэль Макрон ядоровий келишувдан бошқа альтернатив ечим йўқ, деб ҳисоблашини таъкидлаган эди.\nЎтган ҳафтада АҚШнинг БМТдаги элчиси Никки Хейли ХАЭАни Теҳрон яширин тарзда ядровий амалиётларни амалга оширмаётганига амин бўлиш учун мамлакатнинг ҳарбий базаларини текширишга чақирган эди.\n2015 йилнинг якунида Эрон ва дунёнинг қудратли давлатлари ўртасида узоқ йиллар давом этган музокаралар ортидан Теҳронга қарши халқаро санкциялар бекор қилинган, эвазига Эрон ўз ядровий дастурини қисқартириш мажбуриятини зиммасига олган эди. Келишувга биноан, ХАЭА Теҳрон келишувга амал қилаётгани ёки йўқлигини назорат қилиб туради.\nЭрон расмийлари ўз ҳарбий иншоотларига назоратчи киритишдан бош тортиб келади. Шундай бўлса-да, 2015 йилги келишувга биниоан ХАЭАда шубҳа туғиладиган бўлса, ташкилот Теҳрондан тегишли иншоотни текширишни сўраши мумкин.\n2015 йилдан бери ХАЭА Эрон ўз мажбуриятларини бажариб келаётганини таъкидлаб келади.\nРуҳоний 29 август куни қилган чиқишидан аввал Эрон ҳукумати матбуот котиби Муҳаммад Бақер Нобахт Теҳронда бўлиб ўтган матбуот анжуманида мамлакатнинг ҳарбий иншоотларига ҳеч ким киритилмаслигини айтган эди.\n“Мазкур объектлар ҳақидаги барча маълумот махфийдир. Эрон ҳеч қачон бундай ташрифларга изн бермайди. Хом хаёлдан бошқа нарса бўлмаган бундай шарҳларга эътибор берманг”, деди котиб.\nЭрон Олий раҳбари Оятуллоҳ Али Хоманаийнинг тўнғич маслаҳатчиcи Али Акбар Вилоятий ҳам бундай ташрифга йўл қўйилмаслигини айтди.\n“Америкаликлар бизнинг ҳарбий ва нозик объектларимизга ташриф буюриш орзуларини гўрларига олиб кетадилар. ... Ҳеч қачон бундай бўлмайди”, деди Вилоятий.\nЭрон ўз ҳарбий иншоотлари текширилишига изн бермай келади. Аммо 2015 йилги ядровий келишувга эришилишидан аввал Теҳрон Парчин ҳарбий комплексига назоратчиларни бир марта киритди. Ғарб мамлакатлари разведка хизматлари Эрон айнан шу ерда ўн йил аввал ядровий қурол ишлаб чиқаришга уринган, деб ҳисоблайди.\n2016 йилда Теҳронга қарши санкциялар бекор қилинишидан аввал ХАЭА Эрон ядровий дастурининг ҳарбий жиҳатлари ҳақидаги барча саволларига жавоб олганини билдирган эди.\nҚатар Эрон билан дипломатик алоқаларни тўлиқ тиклади\nЭрон Олий раҳбари Ҳасан Руҳонийни президент сифатида эътироф этди


Божхона қоидалари: Заргарлик буюмларини олиб кириш ва олиб чиқиш тартиби қандай?\n18:55 / 17.06.2021\nKun.uz Давлат божхона қўмитаси билан ҳамкорликда «Божхона қоидалари» рукни остида туркум кўрсатувларни ўқувчилар эътиборига ҳавола қилиб келмоқда. Бу сафар қимматбаҳо металлар ва тошлардан ясалган заргарлик буюмларини Ўзбекистонга олиб кириш ва олиб чиқиш тартибига ойдинлик киритилади.\nХорижга чиқаётган ва кираётган аксар фуқароларни заргарлик буюмларига доир бир неча савол қийнайди: Қанча миқдордаги қимматбаҳо металл ва тошлардан заргарлик буюмларини олиб кириш ва олиб чиқиш мумкин? Бунда белгиланган меъёр қанча ва ҳакозо.\nДавлат божхона қўмитаси Божхона назоратини ташкил этиш бошқармаси катта инспектори Меҳрож Ваҳобов шу каби саволларга ойдинлик киритади.\nЎзбекистонга қанча вазндаги заргарлик буюмини ўз эҳтиёжи учун божсиз олиб кирса бўлади?\nҚимматбаҳо тошлардан ва металлардан ясалган заргарлик буюмларини чегара божхона постлари орқали Ўзбекистонга олиб кириш ва ундан олиб чиқиш бевосита амалдаги қарорлар билан белгилаб берилган меъёрлар асосида тартибга солинади.\nХусусан, жисмоний шахслар республика ҳудудига ўз эҳтиёжлари учун 65 граммгача бўлган заргарлик буюмларини олиб киришлари мумкин. Бунда олиб кираётган йўловчи заргарлик буюмларини оғзаки декларациялаш орқали яшил йўлакдан ҳаракатланиши мумкин.\n65 граммдан кўп бўлган заргарлик буюмларини олиб кириш эса, бевосита божхона тўловларини тўлаган ҳолда амалга оширилади. Божхона тўловлари миқдори қонунчиликда қайд қилинган асосда белгиланади. Тўловлар миқдори олиб кирилаётган заргарлик буюмлари тури ва вазнига кўра ўзгаради.\nБожхона назоратини ташкил этиш бошқармаси катта инспектори Меҳрож Ваҳобов\n65 граммдан ошган заргарлик буюмлари учун белгиланган тартибда бож тўланади\nМисол учун, жисмоний шахс томонидан Ўзбекистон ҳудудига оғирлиги 100 гр бўлган заргарлик буюми олиб кирилаётган бўлса, 100 граммнинг 65 граммига имтиёз қўлланилади, яъни ҳеч қандай божхона тўлови ундирилмайди, қолган 35 грамм заргарлик буюми учун меъёрий ҳужжатларда белгиланган тартибда божхона тўлови ундирилади.\nБунда бож миқдори олиб кирилаётган заргарлик буюмининг қандай қийматдаги металлдан ясалгани, ундаги тош қиймати инобатга олинган ҳолда белгиланади. Тижорат мақсадларида заргарлик буюмларини олиб кириш бевосита божхона юк декларациясини расмийлаштирган ҳолда амалга оширилади.\nБожхона қоидалари: дори-дармонлар олиб кириш ва олиб чиқиш тартиби\nЎзбекистондан қанча миқдордаги заргарлик буюмларини олиб чиқиш мумкин?\nЎзбекистон резидентлари ва норезидентлари бўлган жисмоний шахслар қиймати 5 минг АҚШ долларидан ортиқ бўлган заргарлик буюмларини божхона юк декларациясида кўрсатган ҳолда олиб чиқишига рухсат берилган.\nБунда заргарлик буюмларини олиб чиқиб кетаётган жисмоний шахс чегара-божхона постларидаги қизил йўлак орқали ҳаракатланади.\nЎзи билан қиймати 5 минг АҚШ долларидан кам бўлган заргарлик буюмларини олиб чиқиб кетаётган жисмоний шахслар йўловчи божхона декларациясида кўрсатмаган ҳолда, яшил йўлакдан ҳаракатланиб олиб чиқишлари мумкин.\nЗаргарлик буюмларини почтадан юбориш ёки почта орқали қабул қилиб олиш мумкинми?\nҚимматбаҳо металл ва тошлардан ясалган заргарлик буюмларини курьерлик хизматлари ва почта жўнатмалари орқали Ўзбекистонга олиб кириш ва ундан олиб чиқиш тақиқланади.\nЗаргарлик буюмларини олиб чиқаётган фуқаролар ташриф буюрадиган мамлакатларида заргарлик буюмларини божсиз олиб кириш меъёрлари, вазнига доир маълумотларни билиб олиши мақсадга мувофиқ бўлади.\n21:14 / 08.07.2021\nБожхона қоидалари: Чет элликларга тегишли автомобилларнинг Ўзбекистонда бўлиш тартиби\n19:23 / 01.07.2021\nБожхона аудити қандай амалга оширилади?\n14:26 / 25.06.2021\nБожхона қоидалари: Маданий бойликларни чегарадан олиб ўтиш тартиби


Бу машина кимнинг ҳам орзуси эмас. Ёш бола борми машина маркасига қарайди, юраги ўша машина балонининг айланиши билан баробар югуради. Лекин бу одам ҳамма нарсани қаёқдан билаяти? Адамнинг гапи рост чиқди. ”Унга ёлғон гапирма, у ҳамма нарсани билади” деганди.\n-Мана калити, чўнчагингга солиб қўй, ҳовлида турибди, миниб кетасан…\nСевинганимдан бақириб юборишимга оз қолди. Ахир бу машина тушларимга кириб чиқарди. Бир мартагина минсам деган орзуларимни бу киши қаёқдан билди экан? Уни ёш болага қиёслаб хато қилдим. У Хўжаи Хизирнинг ўзгинаси. Қучоқлаб олсаммикан?\nПрезидент хаёлларимни бўлди׃\n-Санга стулни кўрсатдим. Кимдир уни “кресло” дейди. Бошқа бирови “тахт” дейди. Лекин ман учун стул. Мана бу ҳожатхонадаги ҳам ман учун стул. Унисида ўтирдинг нима, бунисида ўтирдинг нима? Одамлар мамлакатни орқалари билан бошқаришни орзу қилганлари учун фақат шу ҳақда ўйлайдилар. Бу ишлар калла билан битади, орқа билан эмас. Калла учун стулнинг кераги йўқ. Биламан, санга бу қизиқ эмас. Лекин мана шу жой иккаламиз учун. Дарвоқе, сани дўхтирдан ўтказишдими?\nҚанақа дўхтир? Ҳали дўхтирдан ҳам ўтишим керакми?\n-Ҳали улгуришмагандир,-яна ўзи жавоб қилди.-Лекин ўтказишади. Тайвандан қайтганингда ўтказишлари керак эди. Майли, бу кейинги масала. Лекин зилзила бўлса бу хона иккаламизники. Ҳамма ўлиб кетса ҳам биз тирик қоламиз. Шунга мосланган. Зилзила пайти юролмай қоламан. Тиззам титрайди. Шунинг учун мени бу ерга олиб келиш сани вазифанг!\nУ шундай деб ҳожатхона ичидаги эшикни очди.\n-Бу жойда илгари “иккинчи”лар ўтирган. Ҳозир спорт зал қилганмиз.\nХона катта, бир бурчагида бор йўғи битта “тредмил” турибди. Нариги томонида уч-тўртта қиз ва йигит карате билан шуғулланишмоқда. Президент ”тредмел”нинг ёнида тўхтаб, бироз ўйландида кейин менга қаради׃\n-Сани бир кўришда ёқтириб қолдим. Гўзал, келишган йигитсан. Қошларинг битта-битта териб қўйилган. Киприкларинг қора бўёққа ботириб олингандек. Юзингни силлиқлигини айтмайсанми? Кўрган одамнинг ўпиб олгиси келади,-деди кулимсираб.\nЎзимни ноқулай ҳис қилдим. У эса парво қилмай икки қўли билан икки юзимга енгил шапатилаб қўйди. Кейин қўлларимни қўлларининг ичига олди׃\n-Ёниб турибди… Темир…Тандирдан чиққан чўғ.. Ҳмм… Орқангдан юрган қизлар ҳам кўп, биламан,-деди кўзларимга айёрона қараш қилиб.\nНима демоқчи? Нима бўлаяпти ўзи? Бу воқеалар тушимдами ўнгимдами?\n-Ҳа, хаёлинг Гуляга кетдими?\nБу саволдан чўчиб тушдим. Наҳотки Гуля билан муносабатимизни ҳам билади? Уни ҳатто адам ва ойим билмайдилар-ку? Ростдан ҳам авлиёми бу? Фолбинлиги бормикан? Президент бўлгани бежиз эмасга ўхшайди…\nГуля билан карате мактабида танишганмиз. Чаққон қиз. Баъзан учрашиб турамиз. Бир-икки марта кинога бордик. Кийикка ўхшайди. Ҳуркиб туради. Қўлини ушлатишга қўймайди. Дарвоқе эртага учрашамиз. ““Бэ-эм-вэ”да борсам, “тамом бўлади”. “Шилқ” этиб йиқилиб қолса керак. Йўқ, у йиқиладиган қизлардан эмас. Дарҳол сўроқ қилшига тушади. ”Бу кимники? Адангникими? Олиб қочдингми? Праванг борми?” каби саволларни тўкиб ташласа керак. “Мени Президент қабул қилди. Бу ҳадя” десам, “Латифангни манга айтма!” дейди, ишонмайди. Тўғрида, ким ҳам ишонарди?\n-Тайчи, ана улар билан ташашиб кўрасанми? Лекин ўлдириш йўқ. Ишни бир минутда тугатиш ҳам йўқ. Чўзиш керак. Ўшанда меҳнатингни таъмини сезасан. Рақибни майдонда айлантир, сарсон-саргардон қил, тугаб бораётганини томоша қил, йиқилиши, эмаклаб туриши, яна йиқилишидан роҳатлан. У кучли эканингни нафақат сезсин, балки тан берсин, санга қойил қолсин, кўзларида илтижо пайдо бўлсин, ёлвориш, ялиниш пайдо бўлсин… ана ундан кейин бир чертиб, думалатиб қўй. Майдонга чиқиши билан бир уриб йўқотсанг, ўзинг ҳам мазза қилмайсан, томошабин ҳам…\nПрезидент шундай деб карате машқ қилаётганларнинг ёнига бошлади. ва девордаги “волкинг-толкинг”нинг тугмасини босиб, кимгадир׃\n-Хўрозингни олиб кел!-деди.\nFiled under: Oltinchi qavat | Tagged: Jahongir Mamatov, тансоқчи, oltinchi qavat, uzbek |


Душанбеда Алишера Навоий ҳайкали очилди - 27.09.2018, Sputnik Ўзбекистон\nЎзбекистон ва Тожикистон президентлари Алишер Навоий ва Абдураҳмон Жомий ҳайкалини очишди ва унинг пойига гуллар қўйишди. 27.09.2018, Sputnik Ўзбекистон\n© Пресс-служба президента УзбекистанаВ Душанбе открыты памятники Алишеру Навои и Абдурахману Джами\nЎзбекистон ва Тожикистон президентлари Алишер Навоий ва Абдураҳмон Жомий ҳайкалини очишди ва унинг пойига гуллар қўйишди.\nТОШКЕНТ, 27 сен – Sputnik. Душанбеда Алишер Навоийнинг янги ҳайкали очилди, деб хабар қилмоқда Тожикистон президенти матбуот хизмати.\nЎзбекистон ва Тожикистон президентлари тантанали равишда Алишер Навоий ва Абдураҳмон Жомий ҳайкалини очишди ва унинг пойига гуллар қўйишди. Ҳайкал Душанбеда жойлашган Алишер Навоий номли боғда ўрнатилган.\n“Ушбу янги боғ - ўзбек ва тожик халқларининг абадий дўстлиги рамзи ҳамда Алишер Навоийнинг хотирасини абадий қилиш мақсадида очилди”, - дейилган хабарда.\nАлишер Навоий боғи замонавий кўринишда бўлиб у 2,23 гектар майдонни эгаллайди. Боғда кипарис, магнолия, ардач, клион, сиквой каби гуллар ва дарахтлар ўсади. Боғда янги экилган дарахтлар ва буталар сони 600 дан ошди ва майсазорга айлантирилган майдон 14 минг метр квадратни ташкил қилди.\nЭслатиб ўтамиз, Душанбеда жойлашган ушбу боғга Алишер Навойи номини бериш ҳақида, Ўзбекистон президетни Шавкат Мирзиёевнинг Тожикистонга бўлган расмий ташрифи арафасида, 2018 йилнинг 5 мартида эълон қилинган эди.


Омбудсман таклифлари депутатлар томонидан қўллаб-қувватланди\n12.02.2021 Чоп этиш учун\n2021 йил 12 февраль куни Олий Мажлис Қонунчилик палатасидаги “Адолат” СДП фракциясининг навбатдаги йиғилиши бўлиб ўтди.\nУнда Олий Мажлиснинг Инсон ҳуқуқлари бўйича вакили (Омбудсман)нинг 2020 йилдаги фаолияти тўғрисидаги ҳисоботи кўриб чиқилди\nТаъкидланганидек, 2020 йилда Омбудсман фаолиятининг ҳуқуқий асослари мустаҳкамланиб, унинг ваколатлари кенгайтирилди, Омбудсман ҳузурида қийноқларнинг олдини олиш бўйича Миллий превентив механизм йўлга қўйилиб, бу орқали жазони ижро этиш муассасаларида, тергов ҳибсхоналари ва бошқа ёпиқ муассасаларда инсон ҳуқуқларининг таъминланиши бўйича жамоатчилик назорати ўрнатилди.\nДепутатлар томонидан 2020 йилнинг октябрь ойида Ўзбекистон миллий давлатчилиги тарихида илк бор Бирлашган Миллатлар Ташкилотининг асосий органларидан бири бўлган Инсон ҳуқуқлари кенгашига аъзо этиб сайлангани алоҳида эътироф этилиб, бу мамлакатимизда инсон ҳуқуқлари ва эркинликлари таъминланаётганлигининг халқаро эътирофи сифатида баҳоланди ва бундай ишларни давом эттиришда омбудсманнинг ҳам ўрни сезилиши зарурлиги айтиб ўтилди.\nҲисобот даврида омбудсман томонидан фуқаролар мурожаатлари асосида уларнинг ҳуқуқ ва эркинликлари соҳасидаги қонун хужжатлари бузилиши, уларни бартараф этиш тўғрисида давлат органлари раҳбарларига тақдимномалар ва даъволар киритилган.\nДепутатлар йиғилиш давомида Инсон ҳуқуқ ва эркинликларини ҳимоя қилиш билан боғлиқ қонун ҳужжатлари ҳамда амалиётини янада такомиллаштириш бўйича Вакилнинг тавсия ва таклифларига алоҳида эътибор қаратишди. Хусусан, жазони ижро этиш муассасаларида жазо муддатини ўтаётган шахсларнинг таълим олишга бўлган ҳуқуқларини кенгроқ таъминлаш мақсадида масофавий ўқитиш шаклини жорий этиш бўйича берилган таклифни депутатлар қўллаб-қувватлашди. Шунингдек, прокуратура, ички ишлар ва давлат хавфсизлик хизмати тизимидаги тергов идораларини бирлаштириш ҳамда ягона тергов органини ташкил этиш таклифи ҳам илгари сурилди. Чунки бу таклиф “Адолат” СДП дастурларига мос эканлиги алоҳида қайд этилди.\nДепутатлар давлат ва жамоат эҳтиёжлари учун олиб қўйилаётган ер участкалари жойлашган ҳудуд ҳақидаги барча маълумотлар маҳаллий ҳокимиятнинг расмий веб сайтида эълон қилиниши лозимлигига ҳам эътибор қаратилид. Чунки, бугунги кунда долзарб масалага айланган “снослар” муаммоси кўплаб эътирозларга сабаб бўлаётганини айтиб ўтишди.\nШунингдек, жазони ижро этиш муассасалари фаолиятини тубдан ислоҳ қилиш ва уни Ички ишлар вазирлигидан босқичма-босқич равишда Адлия вазирлиги тасарруфига ўтказиш ёки алоҳида мувофиқлаштирувчи орган ташкил этиш таклифи халқаро амалиётга мос эканлиги эътироф этилди.\nЙиғилиш якунида фракция томонидан Омбудсман фаолиятининг баъзи йўналишлари бўйича билдирилган таклиф ва тавсиялари қўллаб-қувватланди.\nЙиғилишда шунингдек, суд-ҳуқуқ, ижтимоий-иқтисодий соҳалар бўйича бир қатор қонун лойиҳалари кўриб чиқилди ва фракция аъзолари партиянинг позициясидан келиб чиқиб ўз таклиф ва мулоҳазаларини билдиришди.\nКўришлар сони: 407


Ғуслда узун сочлар масаласи - Динда саволим бор\nХозирги вақтда: 07 дек 2019, 07:08\nЎтиш: Асосий саҳифа\tСписок форумов Динда саволим бор Динда саволим бор Фиқҳ\nҒуслда узун сочлар масаласи\nПост Савол » 09 март 2017, 15:31\nАссалому алайкум. Сочи узун аёл яқинликдан кейин ғусл қилаётганда сочини қай ҳолда ювиши керак? Яқинлик пайтида қай ҳолатда бўлиши керак? Бир ҳадисда айтилишича, йиғилган бўлса маълум бир қисми ювилар экан.\nЖавоб: Ғуслда узун сочлар масаласи\nПост Одинахон Муҳаммад Юсуф » 09 март 2017, 15:31\nВа алайкум ассалом. Ҳадиси шарифда «маълум бир қисми ювилади», дейилмаган. Жунубликдан аввал соч қандай ҳолатда бўлган бўлса ҳам, ғусл пайтида соч тагига сув етказилади. Сочи майда қилиб мустаҳкам ўрилган аёлларга енгиллик учун сочни ёзмай ғусл қилишга рухсат бор. Шунда ҳам сочнинг тагига сув тегиши шарт. Агар яқинлик пайтида сочлар майда ўрилмай, ёзилган ёки битта қилиб ўриб олинган бўлса, сочнинг бирор толасини ҳам қолдирмай ювиш шарт. Валлоҳу аълам\nФорум - Фиқҳ\nМавзу - Ғуслда узун сочлар масаласи


Ўзликка путур етмасин – Сурхон тонги\nБош саҳифа / Таълим / Ўзликка путур етмасин\nЎзликка путур етмасин\nОктябр 20, 2017\tТаълим Изоҳ қолдириш 670 Кўрилди\nИнсоннинг ўз она тилига муҳаббати, аввало, она сути орқали юқади. Тунларни тонгларга улаб айтилган сеҳрли куй – алла билан гўдак вужуди, шуурига сингдирилади. Албатта, алла ўз она тилингда бўлса. Шундагина у жозибалироқ, таъсирлироқ ва меҳрлироқ чиқади.\nСўзим аввалини бежизга бундай бошламадим. Сабаби яқинда кузатганим бир воқеа ғашимга тегди. Бир дўстимизнинг уйига меҳмонга бордик. У ерда қўлида беш ойлик чақалоқ кўтарган тенгдош дугонам ҳам бор эди. Меҳмондорчилик давомида ҳар икки гапининг орасига русча сўз қўшиб гапирар, ўзини русчани жуда зўр биладигандек кўрсатарди. Суҳбат энди авжига чиққанда қўлидаги гўдак ғингшиб, йиғлай бошлади. Уй эгаси унга “Бошқа хонага чиқиб, болани ухлатинг, бу ер шовқин” деди. У билан мен ҳам нариги хонага чиқдим. Гўдак ҳа деганда тинчланавермади. Охири, ҳамроҳимга “Алла айтинг, тинчланади” дедим. Бир пайт у боласини тебратиб, алла айтишга тушди:\n— Аллов-ва-а-а… Аллов-ва-а…\nБола баттар чинқирди.\n— “Ах, ёлки-палки”, ухла “давай”! — ухлашга даъват этди она.\nШу тобда унга “Алла айтишни билмасанг, қанақа онасан ўзи!” дегим келдию, лекин хуноби ошиб турганда оловга ёғ сепмай, дедим. Тағин аламидан болага русчалаб бирон нима деб қўймасин. Бирдан қўл телефонида алла борлиги эсига тушди, шекилли, уни қўйишга шайланди. Хайрият-э, ҳозир Муҳаббат Ғофурованинг алласи янгрармикан десам, “Баю-баю”нинг қўшиғи янгради. “Ана холос, бу миллатнинг онаси фарзандига наҳот ўз она тилида алла айтиб беролмаса?” — дея ўйланиб қолдим.\nЎзингиз ўйлаб кўринг, бу ҳолатда болага она тилга муҳаббат қандай юқади? Қолаверса, “ёлки-палки”нинг ўрнига она ўз фарзандини мулойимроқ, чиройлироқ сўзлар билан эркалаши мумкин эди-ку. Ахир тилимизда бундай сўзларнинг қанчасини қалаштириб ташлаш мумкин. Халқимиз болажон халқ бўлгани учун ҳам ўзбек тили эркаламаларга бой.\nИнсон тоза фитратда дунёга келади. Унинг қалби ҳам, онги ҳам ёзилмаган оқ қоғоздек тоза бўлади. Бу оқ қоғозга эса даставвал, она ўз сўзини ёзади. Сўнг ота ва оиланинг бошқа аъзолари. Гўдак унинг ҳузурида қилинган мулоқот, айтилган ҳар бир сўзни онг остига муҳрлаб боради. Ва шу тариқа унинг сўз бойлиги шакл- ланади. Энди, онаси, ака-ука, опа-синглиси ёки атрофдагиларнинг она тилидаги чала мулоқоти, яъни аралаш тилда сўзлашуви унда қандай луғат манбаини ҳосил қилади? Ҳозир XXI аср, хорижий тилларни ўрганиш урф бўлган, буни фарзандларимизга ҳам сингдиришимиз керак, дейишингиз мумкин. Марҳамат, фақат аввал она тил эгаллаши керак бўлган бўшлиқни тўлдиринг, кейин истаган хорижий тилни ўргатишингиз, у тилда сўзлашингиз ўринли.\nТил — миллатнинг қалби, руҳи, кўнгли. Чунки унда миллатнинг урф-одати, одоб-ахлоқ қоидалари, умуман, маданияти, руҳияти намоён бўлади. Тилга эътиборсизлик, уни менсимаслик, айнан шу нарсаларни, миллат кўнглини менсимаслик дегани. Агар унинг қоидасию тартибларини бузсак, ҳамма нарсамизга путур етади.\nТаҳририятга бир адабиёт ўқитувчисидан хат келди. Унда шундай ёзилган:\n“Биз репетиторларнинг иш жараёнимиз қизиқ. Ҳар гал янги ўқувчилар келишади. Уларни бир қолипга солиб олиш учун маълум вақт, тажриба керак бўлади. Бир куни янги ўқувчилардан биридан сўрадим:\n— Қизим, исмингиз нима?\n— Қани уйга берилган вазифанинг номини айтинг-чи?\n— Шермуҳаммад Минуснинг…\n— Ҳай, ҳай, қизим Минус эмас Мунис…\n— Ҳа, Шермуҳаммад Муниснинг ҳаёти ва ижоди ҳамда “Разводу сафо” таржима асарини…\n— “Разводу сафо” эмас, “Равзатус-сафо”…\n— Тўғри, Ш.Муниснинг ҳаёти ва ижоди ҳамда “Равзатус-сафо” таржима асарини ўрганиб келийла девдингиз.\n— Келийла эмас, келинглар! Қолаверса, девдингиз эмас, деган эдингиз. — Қиз беихтиёр тўхтаб, тин олди.\n— Хўп, гапиринг-чи?\n— Мунис 1778 йили Хива яқинидаги Қиёт қишлоғида тувилган.\n— Тувилган эмас, туғилган. Хўп, давом этинг-чи!\n— Муниснинг болалик, ёшлик йиллари мечит ёнидаги мактабда ўтган.\n— Мечит эмас-да ахир, масжид…\nЛайлонинг кўзлари пирпираб кетди. Беихтиёр “Гапирсам майлими, домла?!” — деб юборди.” Менинг эса унинг тилимизга бўлган бундай муносабатидан юрагим оғриди.”\nМуаллифнинг луқмаси ўринли. Биз минг шевада гапирган тақдиримизда ҳам, айниқса, адабиёт дарсида адабий тилда сўзлашимиз шарт. Чунки айнан адабиёт бизга ўзбек тилининг бутун жозибасини, сўзга нақадар бойлигини ҳам кўрсатади, ҳам ўргатади.\n“Кўча тили” деган атаманинг ҳам пайдо бўлганига анча бўлди. Ундан кўпроқ кўчада бемаъни суҳбат қилаётган, тўғрироғи оғзидан “ади” кириб, “бади” чиқаётган бебош болалар, кишиларнинг гапи эканини англардик. Аммо охирги пайтларда бу атамани айрим қўшиқларга, ҳатто қўштирноқ ичидаги айрим бадиий асарларга нисбатан айтилаётгани, ачинарли. Масалан, ўзбек тилининг авра-астари чиқариб ташланган, фақат олди-қочдилару бир аёлнинг алданиб қолиш тарихи, ўғри ёки мафиянинг саргузаштларидан иборат адабиётларни олайлик. Уларда тил жозибаси умуман йўқ. Агар уни ўқиётган ўқувчи шу асарларнинг тилидан ўрнак олса, тил соҳасидаги ташвишларимизни тасаввур этиш қийинмас. Бизнинг ота-боболаримиз навоийхонлик, бедилхонлик, бахшихонлик билан катта бўлишган. Момоларимиз қулоғимизни “Алпомиш”, “Кунтуғмиш”, “Гўрўғли” каби достонлар билан очишган. Ахир Навоийнинг битта ғазали ёки, Бобурнинг битта рубоийси ҳақида бутун бир катта фалсафий шарҳ ёзса бўлади. Лекин, тижорат асарларининг бир нечтасини жамлаб ҳам аҳамиятли фикр ёзолмайсиз.\nҚадимги хитой мутафаккири Конфуцийдан “Агар сизга ваколат бериб, нимани кечиктириб бўлмайдиган устувор вазифа деб ҳисоблаган бўлардингиз?” деб сўрашганда у “Тилни тартибга келтириш энг зарурий вазифадир” деб жавоб берган экан. Кўп аср аввал айтилган бу пурмаъно сўзлар бугунги ҳаётнинг ҳам ҳақиқати эканига шубҳа йўқ.\nОлдинги Хатони ким қилаяпти?\nКейинги Навбатдаги ғалаба


«Арсенал» футболчилари қозоғистонликларни Наврўз билан табриклади\n22:05 / 25.03.2016\n«Арсенал»нинг 3 нафар футболчиси Питер Чех, Мигель Артета ҳамда Жек Уилшер жамоа ҳомийларидан бири бўлган Capital Bank Kazakhstan ташаббуси билан ташкил этилган лойиҳада иштирок этишди. Футболчилар қозоғистонликларни Наврўз байрами билан табриклагани акс этган видео намойиш этилган. Бу видео YouTube порталига жойлаштирилган биринчи кундаёқ 45 минг марта томоша қилинган.\nМаълум қилинишича, бу ролик тасвирга олиниши учун банк вакиллари Олмаотадан қозоқларнинг миллий бош кийимларини Лондонга олиб боришган ва футболчиларга совға қилинган. Шунингдек, футболчиларга B1NK пластик карточкалари тақдим этилган.\nҚолаверса, банк байрам муносабати билан B1NK карточкалари эгалари ўртасида 7 ҳафта давом этувчи танлов эълон қилган. Танловда 3та iPhone смартфонлари ўйналади. Шунингдек, ғолибларга лондонликлар жамоаси футболчилари имзолари туширилган оригинал футболкалар ҳамдо футбол тўплари ўйналади. Энг асосий мукофот эса 2 кишига Лондонга бориш ва «Арсенал» жамоасининг футболчилари билан учрашиш имкониятини тақдим этишдир.


Орол тақдиридаги муҳим ўзгаришлар\nБир пайтлар Орол денгизи сувининг ҳажми 1064 куб километрни ташкил қилган. Сирдарё ва Амударё суви қуйиладиган денгиз сатҳи кейинги 35 йилда 20 метрга пасайди. 1960 йилдан 1996 йилга қадар денгиз 748 куб километр сувини йўқотди. Ҳозирда Орол муаммоси глобал тус олган.\nМаълумотларга кўра, Оролнинг қуриган майдонида пайдо бўлган жуда катта саҳродан йилига 100 миллион тонна тузли чанг кўтарилади. Бу чанг зарралари Европа давлатлари, Норвегия ўрмонларигача етиб бормоқда.\nОрол фожиаси оқибатларини юмшатиш юзасидан Президентимиз Шавкат Мирзиёев амалий ташаббуслар билан чиқди ва бугунги кунда унинг илк натижалари кўринмоқда. Бу борада БМТ шафелигида Оролбўйи минтақасида аниқ лойиҳаларни амалга ошириш учун кўп томонлама шериклик асосидаги Траст фондининг ташкил этилиши муҳим воқеа бўлди.\nШунингдек, Президентимизнинг 2017 йил 18 январдаги қарорига мувофиқ 2017-2021 йилларда Оролбўйи минтақасини ривожлантириш Давлат дастури қабул қилинди. Шунга кўра, Ўзбекистон Республикаси Молия вазирлиги ҳузурида Оролбўйи минтақасини ривожлантириш жамғармаси тузилди ва унга 200 миллиард сўмдан ортиқ маблағ йўналтирилди.\nОрол денгизининг Мўйноқ тумани ҳудудида жойлашган қисмида бундан 50-60 йил олдин чуқурлиги 56 метрлик сув бўлган. Президентимиз ташаббуси билан мазкур ҳудудга саксовул экилиб, ўзига хос ўрмонга айлантириш чоралари кўрилмоқда.\nОролнинг қуриган майдонида саксовул экиш ишлари 2018 йил 17 декабрдан бошланди. Ушбу тадбирларда кўнгилли сифатида нафақат Қорақалпоғистон Республикасидан, балки республикамизнинг барча вилоятларидан давлат ва нодавлат ташкилотлари вакиллари, аҳоли иштирок этди. 2018-2019 йилнинг қиш-баҳор мавсумида денгизининг қуриган тубида саксовул ва шўрга чидамли ўсимликлар экилиб, бутазорлар барпо этилди. Бундай ҳудудларнинг умумий майдони қарийб 700 минг гектардан ошди.\n– Президентимиз ташаббуси билан қиш, баҳор мавсумида Орол денгизининг қуриган тубида қарийб 500 минг майдонга учар аппаратлар ва ердаги техникалар орқали саксовул уруғлари сепилди, – деди Ўзбекистон Экологик партияси гуруҳ раҳбари Эркин Омонов. – Яна 1,1 миллион гектар ерга саксовул кўчатларини экиш учун ариқлар олинди.\nШу ўринда нега айнан саксовул танланди, деган савол туғилиши мумкин.\nСаксовул табиий ёввойи ўсимлик бўлиб, шўр ва чангга чидамли, ўзида зарарли моддаларни ушлаб қолиш хусусиятига эга. Айнан шу ўсимликнинг танланишига унинг ўсгандан кейин табиий кўпайиши ҳам инобатга олинди. Саксовул уруғларини йиғишда Оролбўйи аҳолиси ҳам яқиндан кўмак берди. Шунингдек, ернинг шўрлигига, сувсизликка бардош берадиган қандим, черкез каби яна кўплаб ўсимликлар экиш мақсад қилинган. Бу саъй ҳаракатлар келгусида мўътадил об-ҳавони таъминлаш билан бирга Оролбўйи ҳудудларига фойдали бўлган чорвачилик, балиқчилик ва боғдорчиликни ривожлантиришга замин яратади.


8 – 9 ёшли боланинг ҳиссий ҳолати\nМанзилингиз:Муслимаат»Оила ва жамият»Фарзанд»8 – 9 ёшли боланинг ҳиссий ҳолати\nBy Muslimaat on\t Fevral 2, 2016 Фарзанд\n8-9 ёшли боланинг ҳиссий ҳолати\n8-9 ёшли бола ҳамма нарсани тез қилгиси келади: ҳаракатланишни, овқатланишни, ўқишни, гапиришни. Унга катталар худди ўз тенгдошларига қилгани каби муомала қилишлари ёқади. Бола бу ёшда инсоний муносабатларга ниҳоятда қизиқади: инсонлар қандай қилиб ва нима учун дўстлашадилар, бир-бирларидан нега хафа бўладилар ва ҳ.к. 8-9 ёшли болалар ҳамма ёққа бурун суқишни ёқтиришади: нега чироқ ёняпти ва машина қандай ишлайди, телевизорнинг ичида нима бор ва нега у бундай, у айнан қандай ишлайди, – саволлар ниҳоятда кўп ва бола уларнинг ҳар бирига аниқ ҳамда қайта саволга ўрин қолдирмайдиган даражадаги мукаммал жавоб олишни истайди.\nДўстлар билан муносабатлар унинг учун энди катталар билан бўлган муносабатдан анча муҳим, лекин бу пайтда ўғил ёки қиз бўлишидан қатъий назар бола онасига яқин бўлгиси келади. У ҳатто онасини бошқалардан рашк қилади. 8-9 ёшли болалар ниҳоятда таъсирчан бўладилар ва танқидга ўта сезгирдирлар. Ўзларига таниш бўлган инсонларнинг ҳатти-ҳаракатини муҳокама қилишни ёқтиришади. Ўз камчиликларини жуда яхши билишади-ю, аммо ҳар доим ҳам улар билан кураша олишмайди. Баъзан улар бошқа болалар билан чиқиша олишмайди, гоҳида эса ҳатто онаси билан ҳам ўта қўпол муомалада бўладилар. Агар бу ёшда бола меъёрда ривожланса, унда масъулият ҳисси ва нимагадир эришиш иштиёқи кучлироқ бўлади. Инсонлар билан муносабатлари бу пайтда анча яхши ривожланган.\n8-9 ёш (айниқса ўғил болаларда) – мустақил ўқиш анча сусайган давр ҳисобланади, шунинг учун ўғлингизни ўқишга асло мажбурламанг. Айёрлик қилинг. Фарзандингизга ўзи қизиққан мавзудаги китобни олиб беринг, ана ундан сўнг аста-секин бошқа мавзуларга ўта бошлайсиз. Ва яна бир жиҳат: китобларни у билан бирга танланг, айниқса, уларни дўконлардан харид қиладиган бўлсангиз.\nТўққиз ёшли болалар кўпинча нарса йиғиш билан шуғулланишади: бунда ҳамма нарса иш беради – тошчалар, маркалар, сақич қоғозлари … Бунда болакайлар нафақат уларни йиғиш, балки вақти-вақти билан уларни саралаб, тартиблаб туришга ҳам қизиқадилар.\nСаккиз ёшли болалар ўз буюмларини ҳам баъзан тартиблашга интиладилар. Ёзув столи тортмасига бирорта ёпиштиргични ёпиштириб қўйишлари, китобларни чиройли қилиб тахлаб чиқишлари ҳам мумкин. Албатта, бу тартиб узоқ сақланиб қолмайди. Аммо энг муҳими ушбу тартибга интилишдир. Болага озроқ вақт беринг, шунда тозалик ва озодаликка у кўникади ва бу ишни қилиш унинг одатига айланади.


Карра жадвални шу пайтгача нотўғри ёдлаб келганимиз маълум бўлди\nДобавлено: 21.09.2016, 12:07\nМатематика ўқитувчиси Екатерина Кунина AdMe.ru порталига, карра жадвалини тўғри ёдлаш ва асабларни асраб қолиш йўлини ўргатди. Бу услуб нафақат ёдлашни енгиллаштиради, балки билим бериб, боланинг кундалик дафтарини қутқариб қолади.\nСиз болаларнинг математик билими тушиб бораётгани ҳақида аввал эшитгансиз.\nФарзандларим иккинчи синфда ўқиётганда мен нима учун мактабда математик билим даражаси тушишини тушуниб етдим. Айнан иккинчи синфда математик илм олишда катта бўшлиқ юзага келади.\nАсосий муаммо — карра жадвалида. Фарзандларингиздаги катак дафтарларга назар солинг.\nМен кўп дўконларда бўлдим, аммо уларнинг ҳаммасида мана шу тасвир:\nХўш, нима учун бу дафтар ёмон? Ҳеч нарсадан шубҳаланмаган ота-оналар унда карра жадвал акс этаётганлигини кўришади. Аслида доим шу жадвалнинг сурати бўлган дафтарларда. Хўш, бунинг нимаси ёмон?\nМуаммо шундаки дафтарлардаги карра жадвал ЭМАС.\nКарра жадвал мана бу:\nБошқача қилиб уни “Пифагор жадвали” деб аташади.\nТепадаги ва чапдаги устунни олмаса ҳам бўлади, фақат асосий тўғритўртбурчак.\nБиринчидан, бу жадвал. Иккинчидан, у қизиқарли!\nҲеч қайси бола устунча қилиб ёзилган 2*2=4 мисолларида бирор қонуният ва қизиқарли ҳолат изламайди.\nУуман олганда, ўқитувчи болага: «Карра жадвални ёд ол!» десаю, — бола олдида ҳеч қандай жадвални кўрмаса, у математика қизиқарли фанлигини англамайди ва шунчаки ёд олиш билан иш битади деган хулосаларга келади.\nЖадвал нимаси билан яхши?\nБиринчидан, унда чапдаги мисоллар кўринишидаги ортиқча маълумот йўқ.\nИккинчидан, унинг устида бош қотирса бўлади.\nУчинчидан, агар у доим қўл остида бўлиб, боланинг кўзи доимий равишда шунга тушса, у ўзи билмаган ҳолда бу сонларни эслаб қолишни бошлайди. Айтайлик, «етти карра саккиз» саволига ҳеч қачон «55» деб жавоб бермайди, сабаби бу соннинг ўзи жадвалда йўқ!\nБундан ташқари бола автоматик тарзда қонуниятларни излашга мойил бўлади. Ва ўзи мустақил равишда топа олади. Бундай қонуниятларни ҳатто кўпайтиришни билмаган бола ҳам англашга қодир.\nМасалан: симметрик сонлар диагонал сонларга — тенг.\nИнсон онги симметрия излашга мослашган, ва агар уни топса ва сезса — жуда ҳурсанд бўлади.\nЭнг муҳими, бола буни ўзи тушуниб етади! Инсон ўзи идрокини ишга солган ҳолда англаб етган нарсасини ёд олган нарсасидан кўра бир умр эслаб қолади.


Ташаббус, шижоат ва рағбат\nМамлакатимизнинг барча ҳудудида иқтидорли ҳамда фаол йигит-қизларга “Камолот” уйлари топширилмоқда.\nМустақиллик йилларида билимли, жисмоний ва маънавий жиҳатдан соғлом авлодни -вояга етказиш давлатимиз сиёсатининг устувор йўналишларидан бирига айланди. Улкан илмий ва интеллектуал салоҳиятга, юксак маънавиятга эга ўғил-қизларни тарбиялаш тизими шакллантирилди. Бинобарин, навқирон авлод вакилларининг жамиятдан муносиб ўрин эгаллашлари учун уларнинг турмуш шароитини яхшилашга алоҳида эътибор қаратилаётир. -Бунда Президентимизнинг 2007 йил 18 майдаги “Ёш оилаларни моддий ва маънавий қўллаб-қувватлашга доир қўшимча чора-тадбирлар тўғрисида”ги Фармони, 2014 йил 6 февралдаги “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги ҳамда Вазирлар Маҳкамасининг 2014 йил 8 сентябрда қабул қилинган “Мамлакатнинг ижтимоий ҳаётида фаол қатнашаётган ёш оилаларни уй-жой билан таъминлашни янада қўллаб-қувватлаш чора-тадбирлари тўғри-сида”ги қарорлари муҳим дастуриламал бўлаётир.\nХусусан, мустақиллигимизнинг 24 йиллик шодиёналари шукуҳи кезиб юрган айни кунларда Қашқадарё вилоятининг Муборак, Шаҳрисабз туманларида 48 хонадонли ҳамда Қарши шаҳрида 64 хонадонли кўп қаватли “Камолот” уйлари қуриб битказилиб, ёш оилаларга тантанали топширилмоқда.\n— Бундай имконият ва қулайликлар фарзандларимизни соғлом ва билимли этиб тарбиялашда алоҳида аҳамият касб этади, — дейди янги уй соҳибаларидан бири, Шаҳрисабз шаҳридаги 2-сонли болалар мусиқа ва санъат мактаби ўқитувчиси, мусиқа йўналишида бир неча танловлар совриндори Юлдуз Назарова. — Бу давлатимиз томонидан биз, ёш оилаларга кўрсатилаётган юксак ғамхўрликнинг амалдаги ифодасидир. Бунга жавобан фидокорона -меҳнат қилиб, мамлакатимиз равнақига муносиб ҳисса қўшамиз.\n— Бугун ҳаётимизда унутилмас кун, — дейди “Жасорат” медали соҳиби Бекзод Тўраев. — Вилоятимизда ёш оилалар учун қурилган “Камолот” уйидаги хонадонлардан бири бизга -насиб этди. Тураржойимиз жуда шинам экан. Бунинг учун давлатимиздан миннатдормиз.\n“Камолот” уйларини тантанали топширишга бағишлаб ўтказилган маросимда навқирон авлод учун кўрсатилаётган бундай ғамхўрлик уларнинг Ватан равнақи йўлида сидқидилдан меҳнат қилишлари, ўқиб-изланишлари учун юксак рағбат эканлиги таъкидланди.\nСУРАТДА: Шаҳрисабз туманида истиқомат қилувчи Шерзод Нурбобоев ва Юлдуз Назарова фарзандлари “Камолот” уйида яйраб яшаётганидан жуда хурсанд.\nМазкур рукндаги бошқа мақолалар: « Тест натижалари эълон қилинди\tМеҳнат муҳофазаси — доимий эътиборда »


08:16 / 09.04.2017\nХалқаро дзюдо федерациясининг Анталия Гран Присида ўзбекистонлик дзюдочи Мирзоҳид Фармонов олтин медални қўлга киритди. Ҳамюртимиз 73 кг гача вазн тоифасида мусобақа ғолиби бўлди.\nБу вазн тоифасида олтин медаль учун 26 дзюдочи, жумладан яна бир ўзбекистонлик спортчи Ғиёсжон Бобоев беллашди. Бироқ Бобоев словениялик Рок Драксичга чорак финалда мағлуб бўлди. Таъкидлаш жоизки, Ғиёсжон ўтган ҳафтада Тбилиси Гран Приси ғолиби бўлганди.\nФармонов мусобақанинг яримфиналида косоволик Акил Гжаков билан учрашиб, учта Ваза-ари билан ғолиб бўлди. Ҳамюртимиз учун финал баҳси оғир кечди, чунки у мусобақа мезбони вакили Ҳасан Ванлиоглу билан учрашишига тўғри келди. Маҳаллий мухлисларнинг турк дзюдочисини қизғин қўллаб-қувватлашларига қарамай, Мирзоҳиднинг бу баҳсда қўли баланд келди ва у Халқаро дзюдо федерацияси Гран Приларининг учинчи олтин медалини қўлга киритди.\nФармонов интервьюда ушбу ғалаба бутун Ўзбекистонники эканлигини айтиб ўтди.\nАнталия дзюдо Гран При Мирзоҳид Фармонов\nЎзбекистон терма жамоаси дзюдо бўйича Тошкент Гран-Присида муваффақиятли иштирок этди


Бошланғич таълим методикаси кафедраси -Самарканд давлат университети\nБошланғич таълим методикаси кафедраси мудири\nЭлектрон почта: r-xikmatillo@samdu.uz\nРаббанақулов Хикматилло 1950-йил 17-декабрь куни Самарқанд вилоят Оқдарё туманидаги Сугончи қишлағида тўғилган.\nЎрта мактабни тугатиб,1969- йил Украина давлатидаги Н.В Гоголь номидаги Нежин давлат педагогика институтига ўкишга киради ва уни 1974-йили мувоффақиятли тугатади.\n1974-1980 йиллар давомида 6-ўрта мактабда рус тили ва адабиёти ўкитувчиси бўлиб ишлайди.\n1980-2006-йиллар” Бошлангич тальим методикаси кафедраси”да катта ўкитувчи лавозимида ишлаган.\n2006-2019 йиллар педагогика факультетида маьнавий-маьрифий ишлар буйча декан ўринбосари лавозимида ишлаган.\n2019-йилдан эьтиборан Педагогика факультетидаги Бошлангич таьлим методикаси кафедраси мудири лавозимида ишлаб келмоқда.\n“Бошланғич таълим методикаси кафедраси”нинг тарихи, ҳозири ва келажакдаги истиқболи\nКафедра 2019-йил 5-январ Самарқанд давлат университети илмий кенгашининг 6-сонли қарори ва университет ректорининг 8-ижро сонли буйриғи асосида ташкил этилган. Кафедра мудири - доцент Раббанакулов Ҳикматилло, Самарқанд давлат университети илмий кенгаши қарори асосида тасдиқланган.\n4.Жалилова Нафиса Раззоқовна\n7. Уразова Раъно Станиславовна (ўриндош)\n21. Хужамуратов Эркин Даминович (ўриндош)\n25 Ахророва Маҳина Авазовна\n27. Юнусова Баҳора Ахматжоновна\n28. Рахимов Шаҳриёр Нормурод ўғли\nИлмий салоҳият 36% ни ташкил қилади. Кафедрада яна 9 нафар фан номзоди ва 16 нафар ассистент 2 нафар ўриндош, 1 нафар кабинет мудири фаолият кўрсатмоқда. Кафедранинг асосий стимули: Самарқанд вилоят мактаблари билан илмий-амалий ҳамкорлик асосидаги ишларни амалга оширишни йўлга қўйишдан иборат.


Ўзбекистон Президенти ЕХҲТнинг амалдаги раиси билан...\n14.04.2021 19:43 0 1214\nЎзбекистон Республикаси Президенти Шавкат Мирзиёев 14 апрель куни мамлакатимизда амалий ташриф билан бўлиб турган Европада хавфсизлик ва ҳамкорлик ташкилотининг (ЕХҲТ) амалдаги раиси, Швеция Қироллиги ташқи ишлар вазири Анн Линде бошчилигидаги делегацияни қабул қилди. Бу ҳақда давлатимиз раҳбари матбуот хизмати хабар бермоқда.\nДавлатимиз раҳбари ЕХҲТ билан самарали мулоқотнинг бугунги даражасини мамнуният билан қайд этди ҳамда Швециянинг ташкилотга раислигининг устувор йўналишларини қўллаб-қувватлади.\nКейинги йилларда, шу жумладан, ушбу нуфузли минтақавий ташкилотнинг мамлакатимиздаги лойиҳалари координатори офисининг изчил саъй-ҳаракатлари туфайли ўзаро мулоқот ва алмашинувлар жадаллашгани таъкидланди.\nЎзбекистон ташкилотнинг Демократик институтлар ва инсон ҳуқуқлари бўйича бюроси ва Парламент ассамблеяси билан сермаҳсул мулоқотни давом эттиришдан манфаатдор экани қайд этилди.\nЎзбекистон Президенти Швеция билан икки томонлама муносабатларнинг истиқболлари ҳақида сўз юритар экан, таълим соҳасида ҳамкорлик қилиш, Швеция етакчи компанияларининг инновациялари ва инвестицияларини мамлакатимизга жалб этиш, савдо ва кооперация алоқаларини кенгайтиришни муҳим йўналишлар сифатида қайд этди.\nШвецияда Ўзбекистоннинг дипломатик миссиясини ташкил этиш мамлакатларимиз ўртасидаги ва умуман скандинав давлатлар билан ҳамкорликнинг мавжуд салоҳияти ва кенг имкониятларини рўёбга чиқаришга хизмат қилишига ишонч билдирилди.\nЕХҲТнинг амалдаги раиси, Швеция ташқи ишлар вазири илиқ қабул ва очиқ суҳбат учун самимий миннатдорлик билдирди.\nАнн Линде Ўзбекистонда янги босқичда амалга оширилаётган демократик янгиланишлар ва ижтимоий-иқтисодий ислоҳотларни, шунингдек, Марказий Осиё минтақасида яхши қўшничилик муносабатларини мустаҳкамлаш борасидаги сиёсатни юқори баҳолади ва қўллаб-қувватлади.\nЕХҲТ доирасидаги қўшма ташаббуслар қўллаб-қувватланаётгани ҳамда Швеция билан амалий ҳамкорликни ривожлантириш масалаларига юксак эътибор қаратилаётгани учун миннатдорчилик билдирилди.\nШавкат Мирзиёев Швеция ЕХҲТ Анн Линде


22:09 / 12.11.2018 161551\nЎзбекистон Республикаси Президентининг «2019 йилда расмий саналарни нишонлаш даврида қўшимча ишланмайдиган кунларни белгилаш ва дам олиш кунларини кўчириш тўғрисида»ги фармони имзоланди. Бу ҳақда ЎзА хабар бермоқда.\nПрезидент фармони билан 2019 йилда фуқароларнинг расмий саналарни нишонлаш даврида тўлиқ дам олиши учун шароитлар яратиш, дам олиш ва байрам кунларидан оқилона фойдаланишини таъминлаш мақсадида дам олиш кунлари белгиланди.\n2019 йилда қуйидаги қўшимча дам олиш кунлари:\n2019 йилда қуйидаги дам олиш кунлари кўчирилади:\n- бюджет ташкилотларида ушбу Фармоннинг 1-бандида белгиланган қўшимча дам олиш кунлари ҳар йилги меҳнат таътилининг давомийлигини уч иш кунига қисқартириш ҳисобига қопланади;\n- ҳар йилги меҳнат таътили даврида сақланадиган ўртача ойлик иш ҳақи миқдорини ҳисоблашда меҳнат таътилининг амалдаги давомийлиги ҳисобга олинади, унга ушбу Фармонда белгиланган қўшимча дам олиш кунлари қўшилади;\n- ҳар йиллик меҳнат таътилининг давомийлиги қисқартириш ҳисобга олинган ҳолда ўн беш иш кунидан кам бўлмаслиги керак;\n- бюджет ташкилоти ҳисобланмаган ташкилотларда ушбу Фармоннинг 1-бандига мувофиқ қўшимча дам олиш кунлари меҳнат таътилига қўшимча бошқа кунлар билан бир қаторда молиявий имкониятлардан келиб чиққан ҳолда, жамоа шартномалари ёки иш берувчилар томонидан касаба уюшмаси қўмиталари билан келишиб қабул қилинадиган бошқа локал норматив ҳужжатларда белгиланади.


Натижада аввал хусусийлаштирилган корхоналар ва объектлар эгалари билан ҳамкорликда 2 минг 700 дан зиёд инвестиция лойиҳалари ишлаб чиқилди ҳамда амалга оширилмоқда. Уларни рўёбга чиқариш учун 2,6 трлн. сўм ва 231 млн. АҚШ доллари миқдорида инвестициялар жалб этиш, 2500 дан зиёд иш ўрни ташкил қилиш белгилаб олинди. Натижада 2017-2018 йилларда 3,6 трлн. сўмлик маҳсулот ишлаб чиқариш ҳамда 125 млн. АҚШ доллари миқдоридаги маҳсулотни экспортга йўналтириш мўлжалланмоқда.


Қушларнинг парвоз чоғида ухлай олиши исботланди\n15:37 / 05.08.2016\nНейрофизиологлар қушларнинг парвоз вақтида мияни буткул ўчириб, ухлай олиши ҳақидаги маълумотни тасдиқлашди. Бунинг учун улар деярли ҳаётининг барча қисмини самода ўтказадиган фрегатларнинг мия фаоллиги даражасини ўрганиб чиқишди. Бу ҳақида Nature Communications журналида маълумот берилди.\n“Фрегатлар кунига атиги бир соат мияни буткул ўчириб ухлашади. Улар нима учун бунчалик кам ухлашади ва қандай қилиб ҳеч қандай муаммосиз бунинг уддасидан чиқишади – бу жумбоқлигича қолмоқда”, - деди Зеевизендаги (Германия) Орнитология институтида фаолият олиб борувчи Нильс Раттенборг.\nРаттенборг ва унинг ҳамкасблари фрегатларнинг хатти-ҳаракатларини ва катта фрегатлар мия фаолиятини кузатиб, қушларнинг қандай қилиб ухлаши ва кеча-ю кундуз тинимсиз самода парвоз қилиши сирларини очишга муваффақ бўлишди.\nФрегатлар кўп бўлган Галапагос оролларига йўл олган олимлар парвоз давомида фрегатларнинг мия фаолиятини кузатишга имкон берувчи махсус қурилмани ишлаб чиқишди ва уни қушнинг бошига мустаҳкамлашди. Олимларнинг сўзларига кўра, бундай “дубулға”га нафақат электроэнцефалограф, балки GPS датчиги ҳам ўрнатилган. Бу эса орнитологларга фрегатларнинг қаерда бўлгани ва парвоз давомида нималар қилганини аниқлашга имкон беради.\nҚушлар ортга қайтганида мақола муаллифлари уларнинг “дубулға”лари ёрдамида тўпланган маълумотларни ўрганиш имконига эга бўлишди, уларни қизиқ янгилик кутиб турганди – маълум бўлишича, фрегатлар парвоз давомида мияни буткул ўчириб қўйиб, ухлай олишар, бу вақтда ҳаво оқими уларни тепада сақлаб турар экан.\nБундай кашфиёт олимлар учун кутилмаган янгилик бўлди – ўрдаклар ва бошқа қушларни кузатиш ишлари шуни кўрсатдики, улар ўнг ва чап ярим шарларини навбатма-навбат ўчириб қўйиб, уйқусизликдан қочишар экан. Шу боис олимлар “қушлар парвозда назоратни қочирмаслик учун миянинг битта ярим шари ишлаб туриши керак”, деб ҳисоблашарди.\nФрегатлар билан олиб борилган тадқиқот бундай тасаввурни инкор қилди. Олимларнинг хулосасига кўра, фрегатлар бир кеча-кундузда атиги бир соатгина мияни тўлиқ ўчириб, парвозда ухлашар экан.\nҚушларнинг қандай қилиб бундай қила олиши ҳозирча номаълум. Раттенборг бошчилигидаги гуруҳ фрегатларни кузатишда давом этиб, мазкур саволга жавоб изламоқда.


Имомлик: лавозимми ёки вазифа? (давоми) | Azon.uz - Ахборот-таҳлилий портал\n2269 21:00 20.06.2020\n(Аввалги қисм бу ерда)\nСафар юзасидан ўзга юртларда бўлганимизда ўша юрт имомларини яшаш тарзи билан танишиш насиб қилган. Аксар юрт имомлари ўзига тўқ, моддиётда яхши яшашади. Замонавий уйларда ва қувватли маркабларда юришади. Бу ўша юрт аҳолиси учун оддий ҳол. Бизда эса... Кўп ҳолларда буни аксини кўрамиз. Айниқса, шаҳардан йироқроқ, чекка қишлоқлар имомларининг моддий ҳолати ҳавас қиларли даражада эмас.\nҲозирда буни акси, имом оилавий моддиёти сабаб масжидда доимий бўла олмайди. Чунки оила етишмовчилиги, фарзандлар қарови, ўқитиш, уйлаш ва ҳоказолар сабабли имом ҳам масжид хизмати, ҳам оилавий ташвишлари билан юради. Чунки, масжидда ўтираверса оиласини ким боқади? Ким унга уй қуриб беради, фарзандларни ўқитиш, уларни уйлаш, уй-жой қуриш...\nимомлар Тарих Махсус Мақолалар таҳлил Ислом\n1615 22:17 06.09.2021\n539 12:15 15.07.2021\n5439 11:20 21.05.2021\n1666 14:05 14.05.2021\n2647 11:44 02.03.2021